title: Longmenin luolat

text: Longmenin luolat (, "Lohikäärmeen portin luolat") on Henanin maakunnassa, Kiinassa, sijaitseva Unescon maailmanperintökohde. Nämä luolat, jotka esittävät buddhalaisia aiheita, ovat tiheänä verkkona Xiangshan- ja Longmenshan-vuorilla. Yi-joki virtaa vuorten välistä pohjoiseen ja siksi aluetta on kutsuttu myös nimellä Yique ("Yi-joen portti"). Mogaon ja Yungangin luolien ohella Longmen on Kiinan kuuluisin muinaisten veistosten kohde.


title: Longmenin luolat

text: Longmenissä on 2 345 luolaa ja syvennystä, yli 60 pagodaa ja yli 100 000 buddhalaista kuvaa.


title: RPG-29

text: RPG-29 "Vampir" on Neuvostoliiton 1989 käyttöön ottama sinko. Asetta valmistaa moskovalainen FSUE SRPE "Bazalt".


title: RPG-29

text: Aseeseen on kaksi ammusta: PG-29V-panssarintorjunta/bunkkerikranaatti ja termobaarinen TBG-29V. PG-29V:ssa on kaksoisontelokärki reaktiivisen panssaroinnin läpäisyä varten. RPG-29 painaa 11,5 kg. Putken halkaisija on 105 mm. Sen ontelokranaatit ovat taistelussa kyenneet läpäisemään länsimaisten taistelupanssarivaunujen komposiittipanssaroinnin mikä on merkittävää. PG-29V painaa 6,2 kg ja sen suurin ampumaetäisyys on noin 500 m.


title: RPG-29

text: Israel epäilee, että Syyria on luovuttanut Venäjän sille 1998–1999 myymiä RPG-29:ä Hizbollahille. Israelin mukaan RPG-29:t tulivat Hizbollahin käyttöön marraskuussa 2005. Venäjän puolustusministeriön kansainvälisen yhteistyön osaston päällikön kenraalieversti Anatoli Mazurkevitšin mukaan kyseiset aseet kuuluvat keveisiin ampuma-aseisiin, minkä vientiä muihin maihin ei estä Venäjän lainsäädäntö eivätkä Venäjän solmimat kansainväliset sopimukset.


title: RPG-29

text: Sotatieteiden akatemian professori Vadim Kozulinin mukaan Hizbollahin saamat aseet voivat olla peräisin Itä-Euroopasta tai muualta entisestä Neuvostoliitosta, minne jäi runsas määrä neuvostoaseistusta.


title: Vadim Schneider

text: Vadim Schneider (10. maaliskuuta 1986, Pariisi, Ranska – 8. syyskuuta 2003, Montreal, Quebec, Kanada) oli ranskalainen näyttelijä, joka näytteli 15/Love -televisiosarjassa. Schneider oli tunnettu myös useista teatteri- ja äänitöistään. Hänellä oli neljä veljeä; Niels, Volodia, Aliocha ja Vassili.


title: Vadim Schneider

text: Vadim kuoli, yhdessä vastanäyttelijänsä Jaclyn Linetskyn kanssa, auto-onnettomuudessa heidän menetettyään ajokkinsa hallinnan ja ajauduttuaan kuorma-autoa päin.


title: Domenico Germinale

text: Domenico Germinale (s. 3. heinäkuuta 1987, Treviso, Veneto, Italia) on italialainen jalkapalloilija, joka edustaa Serie A -seura Internazionale Milanoa. Germinalen pelipaikka on hyökkääjä.


title: Domenico Germinale

text: Germinale debytoi Interin ykkösjoukkueessa kauden 2005/06 loppupuolella Serie A -ottelussa Cagliaria vastaan. Vuonna 2006 hän oli lisäksi voittamassa Primavera Cupia, Italiassa pelattavaa nuorten turnausta.


title: HCl

text: HCl tarkoittaa seuraavia asioita:


title: Leonardo Bonucci

text: Leonardo Bonucci (s. 1. toukokuuta 1987 Viterbo, Italia) on italialainen jalkapalloilija, joka edustaa Serie A:ssa pelaavaa Juventusta. Bonuccin pelipaikka on puolustaja.


title: Leonardo Bonucci

text: Bonucci debytoi Milanon Interin ykkösjoukkueessa toukokuussa 2006 Cagliaria vastaan pelatussa Serie A:n ottelussa. Hän kuului Interin miehistöön vuodesta 2005 lähtien, aluksi tosin vain lainalla edellisestä seurastaan Viterbesestä. Vuonna 2006 hän oli voittamassa Primavera Cupia, Italiassa pelattavaa nuorten turnausta. Kaudeksi 2007–2008 hän siirtyi lainalle Trevisoon Serie B:hen. Kahden Trevison kauden jälkeen Bonucci lainattiin Pisan joukkueeseen. Kahden lainapestin jälkeen Inter myi Bonuccin Bariin, joka taas myi puolikkaan Bonuccin pelaaja-oikeuksista Genoalle. Bonucci kuitenkin vietti kauden 2009-2010 Barissa, jossa hän pelasi kaikki kauden 38 ottelua.


title: Leonardo Bonucci

text: Hyvin menneen Barin kauden jälkeen Bonucci pääsi alustavaan Italian MM-kisaryhmään. Ensimmäisessä harjoitusottelussaan Kamerunia vastaan Bonucci teki heti maalin. Nämä otteet saivat torinolaisen jalkapallojätin Juventuksen kiinnostumaan Bonuccista. 2010 MM-kisojen jälkeen Bonucci siirtyikin Juventukseen n. 15M€ siirtosummalla. Kesällä 2017 Bonucci siirtyi Milaniin. Vuotta myöhemmin elokuussa 2018 Bonucci siirtyi takaisin Juventukseen Milanin vaihdettua hänet Mattia Caldaraan.


title: Rakennustekniikka

text: Rakennustekniikka on rakennusten ja erilaisten rakenteiden suunnitteluun, tuottamiseen, kunnossapitoon ja korjaukseen keskittyvä tekniikan ala. Rakennustekniikkaan lasketaan kuuluvaksi kaikki rakentamiseen liittyvät tekniikan alat lukuun ottamatta arkkitehtuuria. Näitä ovat muun muassa:


title: Rakennustekniikka

text: Rakennustekniikan teorian hallinta vaatii kaikilla aloilla hyvää teknillisen mekaniikan perusteiden tuntemusta.


title: Rakennustekniikka

text:
Rakennustekniikkaa voi opiskella useissa eri ammattikorkeakouluissa sekä Aalto-yliopistossa ja Tampereen teknillisessä yliopistossa. Oulun yliopistossa rakennustekniikka on konetekniikan koulutusohjelman yhtenä suuntautumisvaihtoehtona.
Alan tutkintoja ovat:


title: Matilde

text: Keisarinna Matilde (, helmikuu 1101 – 10. syyskuuta 1167) oli Englannin kuninkaan Henrik I:n tytär ja tämän ehdokas kruununperijäksi Henrikin ainoan laillisen pojan kuoltua. Hänestä käytetään englanniksi joskus nimeä Maud (tai Maude) erottamaan hänet muista aikakauden samannimisistä henkilöistä.


title: Matilde

text: Matilden ensimmäinen aviopuoliso oli Pyhän saksalais-roomalaisen keisarikunnan keisari Henrik V. Tämän kuoltua hän meni naimisiin Anjoun kreivin Gottfried V:n kanssa. Saatuaan vuonna 1141 vangittua serkkunsa, Englannin kuninkaan Tapanin, Matilde toimi muutaman kuukauden Englannin hallitsijana ja oli näin ensimmäinen nainen Englannin johdossa.


title: Matilde

text: Gottfriedin eli Geoffrey Plantagenetin ja Matilden pojasta tuli vuonna 1154 Englannin kuningas Henrik II. Tämä aloitti Plantagenet-hallitsijasuvun valtakauden Englannissa.


title: Matilde

text: Matilde syntyi helmikuussa 1101 Henrik I:lle ja tämän vaimolle Edithille (joka avioliiton myötä otti nimen Matilde). Äitinsä puolelta Matilden isovanhemmat olivat Skotlannin Malcolm III ja pyhä Margaret. Margaretin isä oli Edvard Maanpakolainen ja isoisä Englannin kuningas Edmund Rautakylki. Yleensä Matilden sanotaan syntyneen Winchesterissä, mutta myöhemmät tutkimukset ovat osoittaneet, että hän syntyi Berkshiressä, Sutton Courtenayn kuninkaallisessa palatsissa.


title: Matilde

text: Seitsemänvuotiaana Matilde kihlattiin Henrik V:n kanssa ja hänet lähetettiin vuonna 1111 Pyhään saksalais-roomalaiseen keisarikuntaan aloittamaan koulutuksensa keisarinnaksi. Matilde ja Henrik menivät naimisiin 7. tammikuuta 1114 Wormsissa loistavin seremonioin. Maaliskuussa 1116 he vierailivat Roomassa ja Toscanassa.


title: Matilde

text: Matildella ja Henrikillä ei tiettävästi ollut yhteisiä lapsia. Henrik V kuoli vuonna 1125 ja jätti lapsettoman Matilden leskeksi. Matilden veli Vilhelm Adelin kuoli haaksirikossa vuonna 1120 ja jätti Matilden isänsä ainoaksi lailliseksi perijäksi.


title: Matilde

text: Matilde palasi Englantiin, jossa hänen isänsä nimesi Matilden perillisekseen. Henrik vaati myös Englannin paroneja vannomaan valan, jonka mukaan he tunnustavat Matilden Englannin kuningattareksi, jos Henrik kuolisi ilman miespuolista perijää. Vuonna 1127 Matilde meni uudelleen naimisiin. Uusi aviopuoliso Gottfried V oli vasta 14-vuotias ja silloinen Mainen, myöhemmin myös Anjoun kreivi. Hän sai lisänimensä "Plantagenet" tunnuksenaan olleesta hernekasvin kukasta (, ), Plantagenet antoi myös nimen tulevalle Englannin hallitsijasuvulle.


title: Matilde

text: Avioliitto ei ollut onnellinen, ja Matilde erosi miehestään palaten takaisin isänsä luokse. Hän kuitenkin teki sovinnon Gottfriedin kanssa ja palasi tämän luo vuonna 1131. Liitosta syntyi kolme poikaa, vanhin Henrik syntyi 5. maaliskuuta 1133. Toisen pojan, Gottfriedin (tuleva Nantesin kreivi), synnytys vuonna 1134 oli vaikea, ja Matilde melkein kuoli lapsivuoteeseen. Matilden isä Henrik tuli tapaamaan lapsenlapsiaan. Henrik ja kreivi Gottfried riitautuivat, ja kun Henrik kuoli Normandiassa 1. joulukuuta 1135, Matilde oli Gottfriedin kanssa Anjoussa.


title: Matilde

text: Isänsä kuoleman jälkeen Matilden odotettiin seuraavan häntä Englannin hallitsijana, mutta hänen serkkunsa Tapani Bloisilainen kuitenkin kaappasi vallan ja aatelisten Henrikille tekemästä valasta huolimatta Tapani sai taakseen monia tärkeitä tukijoita. Seurasi pitkä sisällissotajakso, joka tunnetaan nimellä Anarkia. Vuonna 1139 Matilde sai vallattua Englannin voitettuaan useita taisteluja. Hänen tärkein tukijansa oli hänen velipuolensa (Henrikin avioton poika) Gloucesterin jaarli Robert.


title: Matilde

text: Matilden suurin voitto tuli huhtikuussa 1141, jolloin hänen joukkonsa saivat Tapanin vangittua. Matilde hallitsi nyt koko valtakuntaa ja otti arvonimekseen "Lady of the English" ("englantilaisten rouva"). Hänen asemansa säilyi kuitenkin vain muutamia kuukausia. Matilde suututti mahtailevalla käytöksellään lontoolaiset. Hän epäonnistui kruunajaisten järjestämisessä ja sen sijaan joutui piiritetyksi (josta kuitenkin onnistui pakenemaan). 1. marraskuuta 1141 Matilde joutui järjestämään vankien vaihdon Robertin jouduttua Tapanin kannattajien vangitsemaksi. Vapauduttuaan Tapani palasi jälleen valtaan. Joulukuussa 1142 Matilde joutui jälleen piiritetyksi Oxfordissa, mutta hänen onnistui paeta lumessa Wallingfordin linnaan. Robert kuoli vuonna 1147 ja Matilde palasi seuraavana vuonna Normandiaan (jonka hänen aviomiehensä Anjoun kreivi oli vallannut) jättäen poikansa, myöhemmän Henrik II:n taistelemaan vallasta.


title: Matilde

text: Matilde kuoli vuonna 1169 Rouenissa ja hänet haudattiin Fontevrault Abbeyhin. Hänen jäännöksensä siirrettiin mahdollisesti myöhemmin samaan paikkaan kuin isänsä eli Reading Abbeyhin.


title: Daniele Bonera

text: Daniele Bonera (s. 31. toukokuuta 1981, Brescia, Italia) on italialainen jalkapalloilija, pelipaikaltaan keskuspuolustaja tai oikea puolustaja.


title: Daniele Bonera

text: Bonera edustaa tällä hetkellä Primera Divisiónin Villarreal CFia, jonka riveihin hän siirtyi kesällä 2015. Aiemmin hän on edustanut Bresciaa vuosina 1999-2002, Parmaa vuosina 2002-06 ja AC Milania vuosina 2006-2015.


title: Daniele Bonera

text: Bonera on pelannut myös Italian maajoukkueessa, mutta ei ole mahtunut maan joukkueisiin arvokisojen lopputurnauksiin. Hän on ollut voittamassa Italian paidassa alle 21-vuotiaiden EM-kultaa vuonna 2004 ja olympiapronssia vuoden 2004 kesäolympialaisissa.


title: Heikki Kuvaja

text: Heikki Kuvaja (17. joulukuuta 1925 Tampere − 18. kesäkuuta 1993 Helsinki) oli suomalainen näyttelijä, joka näytteli vain muutamassa elokuvassa noin 15 vuoden aikana. Kuvaja oli melko pienikokoinen ja esiintyi yleensä vain sivuosissa, mutta elokuvassa "X-Paroni" hän kuului pääosan esittäjiin. Kuvaja näytteli myös elokuvissa "Pekka ja Pätkä sammakkomiehinä", "Oho, sanoi Eemeli", "Millipilleri", "Pähkähullu Suomi", "Noin 7 veljest"ä, "Näköradiomiehen ihmeelliset siekailut" ja "Hirttämättömät". Kuvaja esiintyi myös "Speden saluunassa". Hän osasi puhua muun muassa ranskaa.


title: Indianapolis (täsmennyssivu)

text: Indianapolis tarkoittaa seuraavia asioita:


title: Kimmo Latvamäki

text: Kimmo Latvamäki (s. 6. kesäkuuta 1976) on ruoveteläinen kilpameloja. Hänen päämatkansa ovat ratamelonnan kajakkiyksiköiden 200 ja 500 metriä. Latvamäki edustaa Ruoveden Kanoottipurjehtijoita ja häntä valmentaa Béla Pavelka.


title: Kimmo Latvamäki

text: Melontaan Latvamäki tutustui vuonna 1985, kun Raimo Pihlava aloitti Ruovedellä melontakoulun. Ensimmäiset vuodet melonta oli hänelle vain leikkimielinen harrastus, mutta vuonna 1987 hän osallistui ensimmäiseen kilpailuunsa. Säännöllisen harjoittelun Latvamäki aloitti 13-vuotiaana ja samana vuonna hän sai mitalin nuorisomestaruuskilpailuista. Alun melko laihan menestyksen jälkeen Latvamäki voitti 18-vuotiaana juniorien maailmancupin Hollannissa. Vuonna 1996 Latvamäki siirtyi kokopäiväiseksi urheilijaksi.


title: Konkreettinen runous

text: Konkreettinen runous on runoutta, jossa sanojen typografinen asettelu on vaikutelman kannalta tärkeässä osassa. Eri puolilla maailmaa samoihin aikoihin 1950-luvulla syntynyt konkreettinen runous liittyy kuvataiteen konkretismin ja konkreettisen musiikin perinteeseen. Sveitsiläinen Max Bill ja ruotsalaissyntyinen Öyvind Fahlström käyttivät ensimmäisinä käsitettä ”konkreettinen runous” vuonna 1953.


title: Konkreettinen runous

text: Sveitsissä uranuurtajana toimi bolivialaissyntyinen Eugen Gomringer, joka julkaisi ensimmäisen runokokoelmansa "Konsellationen" vuonna 1953. Gomringer kiinnostui lisääntyneen matkustamisen myötä yleistyneistä kansainvälisistä merkkijärjestelmistä, joita ilmestyi juna-asemille ja lentokentille 1950-luvulla. Konkretistiset teokset ovatkin kuin liikennemerkkejä, joissa operoidaan hyvin pelkistetyillä kuvioilla ja jotka yleensä tajutaan yli kielirajojen.


title: Konkreettinen runous

text: Samoihin aikoihin perustettiin Brasiliassa Noigandres-ryhmä, johon kuuluvat Decio Pignatari ja veljekset Augusto ja Harold de Campos. He esittelivät töitään São Paolon modernin taiteen museossa pidetyssä konkreettisen taiteen näyttelyssä vuonna 1956. Ryhmä julkaisi vuonna 1958 ”Konkreettisen runouden pilottisuunnitelman”, jossa painotettiin konkreettisen runouden yhteyksiä konkreettiseen kuvataiteeseen sekä Anton Webernin, Pierre Boulez’in ja Karlheinz Stockhausenin musiikkiin.


title: Konkreettinen runous

text: Ranskalainen Pierre Garnier käyttää konkreettisesta runoudesta myös termiä spatiaalisuus, sillä sanojen väliin jäävä valkoinen tila on myös merkityksellinen. Samoin mekaaninen, foneettinen, semanttinen ja visuaalinen runous tulevat lähelle konkreettisen runouden ideaa. Runoilijat korostivat sitä, että kieli ei ole pelkästään viestintäväline, vaan kielellä on myös aineellinen ulottuvuus.


title: Konkreettinen runous

text: Runokielen uudistamisen edelläkävijöinä voidaan pitää Mallarmén typografisia runoja ja Apollinairen kalligrammeja, joissa näkemisellä ja lukemisella on yhtä suuri osuus.


title: Konkreettinen runous

text: Futuristien ja dadaistien kokeilut edelsivät konkreettista runoutta. Garnier pitää konkreettisen runouden edeltäjinä lisäksi esimerkiksi Eisensteinin ideogrammeja ja montaaseja, James Joycen Odysseus ja Finnegan’s Wake -teoksia sekä Piet Mondrianin Boogie-Woogie -sarjaa.


title: Konkreettinen runous

text: Suomalaisista konkreettisen runouden kirjailijoista mainittakoon Väinö Kirstinä ja Kari Aronpuro.


title: Konkreettinen runous

text: Uudenlaisia mahdollisuuksia konkreettiselle runoudelle avautui internetin myötä. Ubuweb-sivustosta löytyy johdanto kokeelliseen ja digitaaliseen runouteen ja taiteeseen.


title: Takaisin Karjalaan

text: Takaisin Karjalaan on Sleepy Sleepersin kolmas levy, jonka teemana on Karjala.


title: Takaisin Karjalaan

text:
"Takaisin Karjalaan" on Sleepy Sleepersin ensimmäinen varsinainen teema-albumi. Kahdella aiemmalla levyllään yhtye oli keittänyt alkoholista ja ihmisruumiin eritteistä liemen, jossa uiminen olisikin saattanut tuntua jo ahdistavalta. Sleepy Sleepersin onneksi maailma antoi heille kaksi riemukasta asiaa: punkrockin ja Neuvostoliiton. Näiden avulla bändi kykeni palaamaan edellisen "Livet I Bordell" -albumin ammattimaisesta Sleepy Sleepersistä takaisin kohti alkuperäistä, railakkaan älyvapaata lahtelaisbändiä.
Nauhoitukset tehtiin 1977 Lahden Microvox-studiossa. Äänittäjänä toimi P.Nurmikallio.


title: Takaisin Karjalaan

text: Albumin ristimänimi oli "Karjala takaisin" - otsikko, joka vuonna 1977 oli Suomen ja Neuvostoliiton läheisten suhteiden vuoksi verrattavissa lähinnä jumalanpilkkaan. Levy-yhtiön lakimiesten helpotukseksi levyn nimi muutettiin ulkopoliittisesti miedommaksi, mutta alkuperäisestä ajatuksesta on julkaisulla kuitenkin vielä kappaleessa "Anarkiaa Karjalassa" jäljellä peitelty ilmaus "perkeleen juntit, palauttakaa... pilsnerini"; alun perin laulusuorituksessa "juntteja" vaadittiin palauttamaan pilsnerin sijasta Karjala.


title: Takaisin Karjalaan

text: Muutenkin "Takaisin Karjalaan" ilakoi täysin rinnoin aiemmin kielletyksi koetun teeman - siis Neuvostoliiton ja venäläisten herjaamisen - parissa, jos kohta pilkkakirveen terävimmät iskut osuvat itse asiassa suomalaisten tuolloin harjoittamaan itsesensuuriin suurta itänaapuria koskevien kommenttien esittämisessä. Yhteiskunnallista vastuuta tuntevat tahot toimivatkin toivotusti ylireagoiden: tanssien järjestäjille lähetettiin kiertokirjeitä, joissa kehotettiin kieltämään Sleepy Sleepersin esiintymiset. Suomi–Neuvostoliitto-Seuran paikallisosastot paheksuivat yhtyeen musiikkia ala-arvoiseksi sekä Suomen ja Neuvostoliiton hyviä suhteita vahingoittavaksi. Vaikka kohu tuntuikin bändin keikkamyynnissä, Sleepy Sleepers -leirissä toivottiin salaa, että viranomaiset kieltäisivät koko yhtyeen: parempaa mainosta kun ei rockyhtye voisi Amerikan markkinoilla saada.


title: Takaisin Karjalaan

text: Musiikillisesti "Takaisin Karjalaan" hyödyntää paljon Sleepy Sleepersille tässä vaiheessa jo tavaramerkiksi muodostunutta 50-luvun rock'n'rollia, mutta yhtye oli ottanut käyttöönsä myös uuden punkrockin, jota hyödynnetään niin Sex Pistolsilta ("Anarkiaa Karjalassa") kuin Stranglersilta ("IC:llä Karjalaan"). Linkki 50- ja 70-lukujen rockin välille syntyy kappaleissa kuultavista lainoissa Sex Pistolsilta ("Anarkiaa Karjalassa"/"Anarchy in the UK"), joka on muutoin oma sävellys, ja vanhoista klassikoista ("Do you wanna dance"/"Mennään Karjalaan") sekä ("Johnny B. Goode"/"Idi Amin"). Toisaalta sovitus "Kapina Wiipurin asemalla" ("Johnny Guitar") ja Surf-klassikkosovitus "Jytinää Eestissä" ("Wipe Out") ovat viitteitä 1960-luvun alun rautalankatyyliin.


title: Takaisin Karjalaan

text: Musiikillisen ja ulkopoliittisen ajankohtaisuuden lisäksi Sleepy Sleepers osallistui myös kriminaalipoliittiseen keskusteluun. Kappale "Kaapataan Lentokone Moskovaan" ("Paint It Black") sisältää rikollista toimintaa suunnitteleville nuorille sopivan varoituksen siitä, kuinka moiset toimet voivat johtaa ympärileikkuupöydän kautta Siperiaan. Singlen ensin jukebokseihinsa hyväksynyt Raha-automaattiyhdistys kuitenkin havahtui Sleepy Sleepersin ulkopoliittista kelvottomuutta julistaneesta keskustelusta vetäen levyn pois levyautomaateistaan. Sleepy Sleepers ei kuitenkaan suostunut suomettumaan tai tinkimään muutenkaan periaatteistaan. "Merkonomimusiikki on täysin out - emme tee valheellista Aku Ankka -musiikkia", Sakke Järvenpää painotti Hymy-lehdessä syksyllä 1978, ja Mato Valtonen säesti kuvaillen Sleepy Sleepersin asenteen peruskiveä: "Me olemme musiikin maallikoita. Emme edes tiedä mitä musiikki on".


title: Takaisin Karjalaan

text:
Sävellykset ja sanoitukset Sakke Järvenpää, Mato Valtonen = S.Helminen, M.Helminen.
Myös yhtyeen jäsenet käyttivät salanimeä Helminen.Singlekappaleet "UKK" ja "Rahaa, sexii, hulinaa" eivät olleet mukana alkuperäisellä vinyyli-LP:llä.


title: Samara Morgan

text: Samara Morgan on fiktiivinen, vuosina 2002, 2005 ja 2017 ilmestyneiden "Ring"-elokuvien hahmo. Morganin hahmo perustuu elokuvan alkuperäisen japanilaisversion "Ringun" Sadako Yamamuraan. "The Ringin" mainoskampanja antoi aikanaan ymmärtää, että Morgan olisi joskus todellisuudessakin elänyt. Samara Morgania esittää "Ring"-elokuvassa Daveigh Chase ja "Ring 2"-elokuvassa Kelly Stables.


title: Samara Morgan

text: Samara Morgan (s. 1970, k. 1978) syntyi Evelyn-nimiselle 16-vuotiaalle yksinhuoltajaäidille St. Mary Magdalenin turvakodissa Washingtonin osavaltiossa. Evelyn huomasi jo aikaisin että Samara ei ollut tavallinen vauva, vaan psyykkisesti epävakaa eikä koskaan nukkunut. Tyttö alkoi aina huutaa joutuessaan lähelle vettä. Evelyn yritti hukuttaa Samaran turvakodin koristealtaaseen Samaran käskettyä Evelynin hukuttaa hänet. Hukutusyrityksen epäonnistuttua turvakodin johtajat päättivät antaa Samaran adoptoitavaksi ja Evelynin psykiatriseen sairaalaan.


title: Samara Morgan

text: Hevostilan omistaneet Richard ja Anna Morgan adoptoivat Samaran Moesko Islandin saarelle. Morganit olivat yrittäneet jo kauan saada omaa lasta lääketieteellisinkin keinoin. Vaikka Samara eli lapsuutensa Morganin tilalla, hän ei ollut normaali. Anna Morgan alkoi nähdä näkyjä ja tulla hulluksi, koska Samara täytti hänen mielensä. Pian tämän jälkeen Samara vietiin mielisairaalaan, jossa häntä tutkittiin. Tytön todettiin pystyvän polttamaan mielessään olevia kuvia erilaisille pinnoille ja jopa toisten ihmisten mieliin. Samara ei koskaan nukkunut tai tuntenut kipua. Myöhemmin Richard Morgan pyysi mielisairaalalta tutkimusten lopettamista vastoin hoitajien tahtoa, koska uskoi että Annan ja Samaran välinen pidempi etäisyys lopettaisi hänen vaimonsa näyt. Samara laitettiin nukkumaan talliin hevosten kanssa, vaikka hevoset yrittivät loitota mahdollisimman kauas tytöstä; myöskään Annan näyt eivät loppuneet. Koska Anna ei enää sietänyt toistuvia näkyjä, hän Richardin rohkaisemana murhasi 8-vuotiaan Samaran. Anna sulki Samaran pään tiukasti mustalla roskapussilla ja pudotti hänet kaivoon. Samara ei kuitenkaan tukehtunut, kuten oli tarkoitus, vaan eli kaivossa seitsemän päivää yrittäen kiivetä kynsillään kaivon reunoja pitkin ylös. Ainut kaivoon tullut valo kumotti kaivon kannen reunoista ympyrän muotoisena. Anna Morgan teki itsemurhan.


title: Samara Morgan

text: Vaikka Samara itse kuoli kaivoon, hänen sielunsa jäi henkiin. Kaivon päälle rakennettiin vuokramökki ja Samaran sielu loi videonauhan. Nauhalla oli hänen kuolemaansa ja elämäänsä liittyviä asioita, kuten hevosia, poltettu puu, Moesko Islandin majakka, Anna Morgan ja eräänlaisia muita kuvia kuten seinää vasten pystytetyt tikapuut. Kaikki, ketkä katsoivat nauhan, saivat välittömästi puhelinsoiton, jossa Samara kuiskasi "Seven days" merkkinä siitä, että katsojilla oli enää viikko aikaa ennen kuolemaa. Toimittaja Rachel Kellerin (Naomi Watts) katsottua nauha hän alkoi selvittää sen alkuperää.


title: Samara Morgan

text: "Ring"-elokuvan lopussa Rachel löysi vuokramökin alla olleesta kaivosta Samaran ruumiin. Rachel lupasi hänelle kunnolliset hautajaiset ja hänen sielulleen levon. Samara ei kuitenkaan levännyt, vaan murhasi viimeisen videon katsoneen henkilön, Rachelin entisen miesystävän Noahin. Rachel ja hänen poikansa Aidan tajusivat, että ainut keino paeta kuolettavaa kirousta on tehdä videosta kopio ja näyttää se jollekulle muulle henkilölle.


title: Samara Morgan

text: "Ring 2"-elokuvassa Samara yrittää ottaa Rachelin Aidan-pojan haltuunsa ja Rachel etsii lisää tietoa Samarasta. Lopulta Samara kukistetaan lopussa.


title: ROKS

text: ROKS eli Riksorganisationen för kvinnojourer i Sverige on ruotsalainen puolueista riippumaton naisten tukijärjestö ja rikosuhripäivystys.


title: ROKS

text: ROKS on saanut kuuluisuutta äärifeministisistä kannoistaan. Järjestön entinen puheenjohtaja Ireen von Wachenfeldt on muun muassa todennut, että "kaikki miehet ovat sikoja, käveleviä dildoja." ROKSin taustavoimia on myös Uppsalan yliopiston naistutkimuksen professori Eva Lundgren. Tämä on arvioinut miehen luonnostaan väkivaltaiseksi ja pitänyt esillä lapsia uhraavien miesten pedofiilirenkaiden olemassaolon mahdollisuutta.


title: ROKS

text: TV2 on esittänyt kesällä 2006 järjestöstä kertovan ruotsalaisen toimittaja Eva Rubarin tekemän palkitun dokumentin "Miesvihaajat".


title: Demetrio Albertini

text: Demetrio Albertini (s. 23. elokuuta 1971, Besana in Brianza, Italia) on italialainen jalkapalloilija, pelipaikaltaan keskikenttäpelaaja. Peliuransa jälkeen hän on työskennellyt Italian jalkapalloliiton palveluksessa.


title: Demetrio Albertini

text: Albertini edusti AC Milania vuosina 1988–2002 ja saavutti seuran riveissä muun muassa viisi Italian mestaruutta sekä Mestarien liigan voiton vuonna 1994. Kauden 1990–1991 hän oli lainassa Padovassa. Lähdettyään Milanista Albertini edusti espanjalaista Atlético Madridia kaudella 2002–2003, Laziota kaudella 2003–2004 ja Atalantaa syyskaudella 2004. Hänen viimeiseksi seurakseen jäi FC Barcelona, jonka paidassa hän voitti Espanjan mestaruuden keväällä 2005.


title: Demetrio Albertini

text: Italian maajoukkueessa Albertini pelasi 79 ottelua vuosina 1991–2002 ja teki niissä kaksi maalia. Hän saavutti Italian joukkueessa MM-hopeaa 1994 ja EM-hopeaa 2000 sekä edusti maata myös MM-kisoissa 1998 ja EM-kisoissa 1996.


title: Kullimaa (Käru)

text: Kullimaa () on kylä Keski-Virossa, Türin kunnassa, 8 kilometrin päässä Kärusta etelään Kärun joen rannalla. Vuonna 2001 kylässä oli 24 asukasta.


title: Kullimaa (Käru)

text: Kylässä avattiin kirjasto jo vuonna 1882.


title: ARD

text: ARD ("Arbeitsgemeinschaft der öffentlich-rechtlichen Rundfunkanstalten der Bundesrepublik Deutschland") on Saksan paikallisten yleisradioyhtiöiden yhteistyöorganisaatio. Se perustettiin Saksan liittotasavallassa vuonna 1950. ARD:n jäsenet tuottavat omien lähetystensä lisäksi yhdessä ohjelmaa valtakunnalliselle TV-kanavalle Das Erstelle. Deutsche Welle puolestaan vastaa yksin ulkomaanlähetyksistä.


title: ARD

text: Vuonna 2007 organisaatio koostui seuraavista yrityksistä:


title: ARD

text: ARD:n jäsenien yhteinen kanava Das Erste on tarkoitettu koko Saksalle, mutta satelliitin kautta se näkyy myös ulkomailla. Das Ersten toimipaikka on Hampurissa ja se on perustettu vuonna 1952.


title: ARD

text: Saksassa on yhteensä yhdeksän paikallista kanavaa, mutta nykyään niitä voidaan nähdä kaikkialla Saksassa ja satelliitin kautta myös ulkomailla.


title: ARD

text: Ulkomaan kanavana toimii Deutsche Welle (DW), jonka toimipaikka sijaitsee Berliinissä. Se on perustettu vuonna 1953.


title: Franz Marc

text: Franz Marc (8. helmikuuta 1880 München – 4. maaliskuuta 1916 Verdun, Ranska) oli saksalainen taidemaalari ja taidegraafikko.


title: Franz Marc

text: Franz Marcin taide luokitellaan ekspressionistiseksi, ja häntä pidetään yhtenä 1900-luvun merkittävimmistä saksalaisista taidemaalareista.


title: Franz Marc

text: Franz Marc oli taidemaalari Wilhelm Marcin poika. Hän opiskeli vuosina 1900–1903 Münchenin kuvataideakatemiassa, minkä jälkeen hän ryhtyi vapaaksi taiteilijaksi. Hänen taiteilijauransa alkuvaiheen tärkeimpiä esikuvia olivat ranskalaiset impressionistit sekä Paul Gauguin ja Vincent van Gogh.


title: Franz Marc

text: Vuosina 1911–1914 Marc kuului ”Der Blaue Reiter” -taiteilijayhdistyksen johtohahmoihin. Tuona aikana hän loi kaikki tunnetuimmat teoksensa. Hänen mieliaiheitaan olivat eläimet, joiden hän katsoi kuvastavan luonnollisuutta ja viattomuutta. Hän kuvasi töillään paratiisia sellaisena kuin se oli ennen ihmisen turmelevaa vaikutusta. Vuonna 1914 hän hylkäsi myös eläinaiheet ja siirtyi kohti puhtaan abstraktia tyyliä.


title: Franz Marc

text: Ystävänsä Wassily Kandinskyn tavoin myös Marc piti taidetta väylänä näkymättömään hengelliseen todellisuuteen. Niinpä esimerkiksi värien ei tarvitse jäljitellä luontoa, vaan niiden avulla voidaan tuoda esiin asioiden syvempiä merkityksiä. Marc kehitti jopa oman väriteorian, jossa sininen kuvasi miehisyyttä ja järkeä, keltainen naisellisuutta ja aistillisuutta, punainen materiaa ja voimaa.


title: Franz Marc

text: Kuvaavaa Marcin kunnianhimoisille taiteellisille tavoitteille oli se, että hän haaveili taulujensa olevan eräänlaisia uuden henkisemmän aikakauden alttaritauluja, joiden edessä tulevaisuuden ihmiset voisivat hiljentyä.


title: Franz Marc

text: Kuten niin monet muutkin taiteilijat, myös Marc lähti vuonna 1914 innokkaana sotaan. Pian hän kuitenkin huomasi sodan mielettömyyden ja toivoi sodan päättymistä, jotta hän voisi jatkaa taiteellisten päämääriensä toteuttamista.


title: Franz Marc

text: Marc kaatui Verdunissa vuonna 1916. Hänet on haudattu Münchenin eteläpuolella sijaitsevaan Kochel am Seen kylään, jossa nykyään sijaitsee myös Franz Marc -museo.


title: Ceceo

text: Ceceo on espanjankielinen nimitys ’lespaamiselle’ eli ääntämykselle, jossa sekä "z" että "s" -foneemit äännetään th:na (), kuten englannin sanassa ’thing’. "Ce", "ci ja" "z" äännetään siis kaikki käyttäen samaa -äännettä.


title: Marc

text: Marc voi tarkoittaa seuraavia:


title: JonBenét Ramsey

text: JonBenét Patricia Ramsey (6. elokuuta 1990 – 26. joulukuuta 1996) oli yhdysvaltalainen lapsimissi, joka löydettiin kotinsa kellarista murhattuna Boulderissa, Coloradossa. Tapaus sai Yhdysvalloissa ja ulkomailla puoleensa julkisuutta ja synnytti erilaisia teorioita Ramseyn kuolintavasta.


title: JonBenét Ramsey

text: JonBenét Ramsey syntyi Northside Hospitalissa Atlantassa Georgiassa ja muutti vuoden ikäisenä Coloradoon. Tytön nimi "JonBenét" on yhdistelmä hänen isänsä ensimmäisestä ja toisesta nimestä, "John Bennett". JonBenétin äiti Patsy Ramsey vei tyttöä jo viisivuotiaasta lähtien lasten kauneuskilpailuihin eri osavaltioissa. Patsy Ramsey oli itse vuoden 1977 Miss West Virginia ja hänen siskonsa vuoden 1980. JonBenétillä oli itsellään jo tittelit "America's Royal Miss", "All-Star Kids Cover Girl", "Little Miss Charlevoix Michigan", "Little Miss Colorado", "Little Miss Merry Christmas", "Little Miss Sunburst" ja "National Tiny Miss Beauty".


title: JonBenét Ramsey

text: JonBenétin isä John Ramsey oli varakas, ja hän omisti kaksi lentokonetta; hänen omaisuutensa arvo oli yli kuusi miljoonaa dollaria.


title: JonBenét Ramsey

text: JonBenétin hauta on St. James Episcopal Cemetery -hautausmaalla Mariettassa Georgiassa hänen äitinsä vieressä. Patsy Ramsey menehtyi munasarjasyöpään 49-vuotiaana kesäkuussa 2006.


title: JonBenét Ramsey

text: 26. joulukuuta 1996 Patsy Ramsey huomasi tyttärensä kadonneen, vaikka tutki koko perheen asunnon läpikotaisin. Hän soitti poliisille ja kutsui ystävät ja suvun paikalle. Myöskään poliisi ei löytänyt JonBenétiä tai murtojälkiä talosta. Samana iltapäivänä John Ramsey löysi JonBenétin ruumiin viinikellarista valkoisella huovalla peitettynä. Hän kantoi ruumiin taloon joulukuusen viereen, ja poliisit tulivat hakemaan ruumiin pois tutkimuksia varten.


title: JonBenét Ramsey

text: Tutkimuksissa todettiin JonBenétin kuolleen jonkun kuristamana ja kallonmurtuman saaneena. Seksuaalisen hyväksikäytön merkkejä ei ollut. Virallinen kuolinsyy oli tukehtuminen ja kallonmurtuma.


title: JonBenét Ramsey

text: Molempia vanhempia on epäilty tapahtuneesta, mutta heitä vastaan ei koskaan nostettu syytettä. Heidät todettiin kokonaan osattomiksi murhaan DNA-todisteiden perusteella vuonna 2008.


title: JonBenét Ramsey

text: 16. elokuuta 2006 yhdysvaltalainen entinen luokanopettaja John Mark Karr (s. 1964) pidätettiin Bangkokissa Thaimaassa epäiltynä lapsipornon hallussapidosta. Karr oli opettanut journalismia Coloradon yliopistossa. Karr myönsi olleensa JonBenétin kanssa tämän kuollessa, mutta väitti kuolemaa onnettomuudeksi. Hän kuitenkin sanoi, ettei ole syytön. Asiantuntijoiden mukaan JonBenétin kuolema ei voi olla onnettomuus. Lara Karr, miehen entinen puoliso, väitti heidän viettäneen joulun 1996 Alabamassa.


title: JonBenét Ramsey

text: Karr myönsi, että oli yksi Ramseyn perheelle osoitetun kiristysviestin kirjoittajista. 20. elokuuta Karr siirrettiin Los Angelesiin syytettynä ensimmäisen asteen murhasta, kidnappauksesta, lapsen seksuaalisesta hyväksikäytöstä ja lapsipornon hallussapidosta. Hänet kuitenkin vapautettiin syytteistä 29. elokuuta 2006, koska Karrin DNA ei vastannut murhapaikalta löytyneitä DNA-näytteitä.


title: JonBenét Ramsey

text: Vuonna 2010 Karr oli jälleen julkisuudessa, kun hänen kerrottiin tavoitelleen JonBenét Ramseyn kaltaisia pikkutyttöjä.


title: JonBenét Ramsey

text: JonBenétin veli Burke Ramsey on ollut epäiltynä, vaikka Burke oli tapahtuman aikoihin vasta 9-vuotias. Teoriaa vahvistaa se että Burke nukkui koko yön ja hän on sanonut haastattelussa että hän ei ole murhaaja.


title: Järviruoko

text: Järviruoko eli ryti ("Phragmites australis") on rannoilla kasvava monivuotinen ruohovartinen kasvi, jota voidaan käyttää monella tavoin hyödyksi. Se on ainoa Suomessa kasvava ruokolaji. Järviruo’on varsi on pysty ja tavallisesti 1–3 metriä korkea, hyvin ravinteisissa paikoissa jopa nelimetrinen. Lämpimillä seuduilla se voi kasvaa 7 metriä korkeaksi. Lehdet ovat pitkiä ja 1–2 cm leveitä, vihreitä ja terävälaitaisia. Röyhy on tuuhea, miehen kämmenen kokoinen. Juurakko on haarova ja pitkä. Järviruoko lisääntyy sekä siemenistä että kasvullisesti juurakosta.


title: Järviruoko

text: Tehokkaan lisääntymistapansa avulla laji on levittäytynyt lähes koko maapallolle. Suomessa sitä esiintyy koko maassa, pohjoisimmassa Lapissa harvakseltaan. Vesistöjen rehevöityminen on parantanut lajin elinmahdollisuuksia, ja se onkin paikoin täysin vallannut meren- ja järvenrannat. Laiduntamisen loppuminen on auttanut leviämistä, sillä karja syö mielellään sen lehtiä ja nuoria, meheviä varsia. Luonnon monimuotoisuuden kannalta järviruo’on hallitseva asema on ongelmallinen.


title: Järviruoko

text: Ruovikossa elää monipuolinen lintulajisto. Suomessa kaulushaikara, rastas- ja rytikerttunen ja viiksitimali ovat täysin riippuvaisia ruovikoista. Myös muun muassa luhtakana, niittysuohaukka, pajusirkku, ruokokerttunen ja ruskosuohaukka ovat suuresti riippuvaisia ruovikoista. Muuttoaikoina suurin osa selkärangattomia ravinnokseen käyttävistä linnuista ruokailee ruovikoissa, missä hyönteisten määrä on valtava. Muun muassa kirvat muodostavat erittäin suuren energiavaraston lintujen tankatessa syysmuuttoa varten.


title: Järviruoko

text: Nisäkkäistä hirvi, minkki, piisami ja supikoira viihtyvät ruovikossa.


title: Järviruoko

text: Järviruokoa väli-isäntänään käyttää ruostesieni hierakanjärviruokoruoste ("Puccinia phragmitis").


title: Järviruoko

text: Järviruokoa kutsutaan usein kaislaksi, mutta järvikaisla ("Schoenoplectus lacustris") on aivan eri laji.


title: Järviruoko

text: Järviruo’on käyttö on ikivanhaa ja hyvin monipuolista. Tärkeimpiä käyttömuotoja ovat olleet:


title: Kansalliskirjasto

text: Kansalliskirjasto on yleensä valtion ylläpitämä ja perustama kirjasto. Sen pääsääntöisenä tehtävänä on säilyttää ja luetteloida kansalliset painotuotteet. Kirjasto kasvattaa pääsääntöisesti kokoelmiaan vapaakappalelainsäädännön avulla, näin ainakin valtioissa, joissa tällainen järjestelmä on luotu.


title: Kansalliskirjasto

text: Eräissä maissa voi olla myös useampia kansalliskirjastoja.


title: Kansalliskirjasto

text: Kirjastot ovat luettelossa maan nimen mukaisessa aakkosjärjestyksessä.


title: Don Muangin kansainvälinen lentoasema

text: Don Muangin kansainvälinen lentoasema (, "ylämaa") on lentoasema Bangkokissa Thaimaassa. Lentoasema avattiin virallisesti 27. maaliskuuta 1914, vaikka kenttä oli ollut jo ennen tätä käytössä. Ennen lentoaseman vihkimistä pääkenttänä toimi Sa Pathumin lentokenttä.


title: Don Muangin kansainvälinen lentoasema

text: Suvarnabhumin lentoasema korvasi Don Muangin lentoaseman Bangkokin kansainvälisena lentoasemana 28. syyskuuta 2006. Viimeinen kaupallinen lento vanhalta kentältä lähti 28. syyskuuta kello 3:12. Uuden kentän korkeiden käyttömaksujen ja kiitorataongelmien vuoksi, vanha kenttä kuitenkin avattiin uudelleen käyttöön keväällä 2007. Suvarnabhumin lentoasema peri Don Muangin vanhan IATA-koodin BKK, ja uusi koodi on DMK.


title: Don Muangin kansainvälinen lentoasema

text: Helmikuussa 2007 pääministeri Surayud Chulanontin kabinetti ilmoitti, että Don Muangin lentoasema avataan uudelleen maan sisäisille lennoille 25. maaliskuuta 2007. Thai Airwaysin kotimaan lentojen lisäksi kolme halpalentoyhtiötä, Nok Air, PB Air ja One-Two-Go Airlines ilmoittivat siirtyvänsä Don Muangille, muiden yhtiöiden vastustus siirrolle oli jyrkkää. Alkuvaiheessa kenttä palveli 77 lentoa vuorokaudessa - vain päiväsaikaan, koska kyseisillä yhtiöillä ei ollut yölentoja.


title: Don Muangin kansainvälinen lentoasema

text: Nykyään noin 15 lentoyhtiötä operoi Don Muangin lentokentän kautta sekä maan sisäisiä että kansainvälisiä lentoja.


title: Don Muangin kansainvälinen lentoasema

text: Don Muangin kansainvälisellä lentoasemalla on käytössä kaksi terminaalia, jotka ovat saman katon alla. Kansainväliset lennot lähtevät terminaalista 1 ja kotimaan lennot terminaalista 2.


title: Juha Peltonen

text: Juha Peltonen voi tarkoittaa jotakuta seuraavista henkilöistä:


title: Kagawan prefektuuri

text: Kagawan prefektuuri () sijaitsee Shikokun saarella Japanissa. Sen pääkaupunki on Takamatsu.


title: Kagawan prefektuuri

text: Kagawa on Shikokun pohjoisin prefektuuri. Sen naapuriprefektuurit ovat Ehime lännessä ja Tokushima etelässä. Pohjoisessa ja idässä prefektuuri rajautuu Seton sisämereen. 1990-luvulta lähtien Kagawa on ollut pinta-alaltaan Japanin pienin prefektuuri.


title: Kagawan prefektuuri

text:
Kagawan prefektuurissa on 8 kaupunkia.
Kagawa on lämmin ja vähäsateinen prefektuuri. Vuoden keskilämpötila on noin 17 °C. Helmikuu on kylmin kuukausi keskilämpötila on noin 5 °C ja elokuu lämpimin keskilämpötila noin 30 °C.


title: Kagawan prefektuuri

text: Kagawan prefektuuri muodostuu vanhasta Sanukin provinssista.


title: Kagawan prefektuuri

text: Kagawan teollisuuden päätuotteita ovat muun muassa laivat, nosturit, pakasteruoat ja vaneri.


title: Kagawan prefektuuri

text: Kagawan prefektuurissa sijaitseva Marugamen linna on yksi kuudesta muinaisesta puisesta linnasta, jotka ovat säilyneet tähän päivään asti.


title: Kotiryssä

text: Kotiryssä oli suomalaisten poliitikkojen ja yhteiskunnallisten vaikuttajien neuvostoliittolainen yksityinen yhteyshenkilö.


title: Kotiryssä

text: Yleensä kotiryssät olivat Neuvostoliiton suurlähetystön diplomaatteja. Arvokkaina yhteyshenkilöinä pidettiin erityisesti niin sanotun "puoluelinjan" edustajia. Nämä diplomaattiasemassa toimivat KGB:n upseerit tarjosivat suoran yhteyden Neuvostoliiton kommunistiseen puolueeseen ja sen keskuskomiteaan. Suomen presidenteistä Urho Kekkonen ja Mauno Koivisto hoitivat yhteytensä Moskovaan suoraan KGB:n kulloisenkin Helsingin-päällikön kautta.


title: Kotiryssä

text: Nimitystä 'kotiryssä' käytettiin salanimellä "Lauantaiseura" toimineen ryhmän kirjassa "Tamminiemen pesänjakajat" vuonna 1981.


title: Kotiryssä

text: Vuonna 2015 "Helsingin Sanomissa" kerrottiin, että kotiryssäinstituutio on suuressa määrin lakannut olemasta. Venäjän suurlähetystön väki ei enää pidä yhteyttä sen paremmin suomalaisiin poliitikkoihin kuin toimittajiinkaan.


title: Länsisatama (täsmennyssivu)

text: Länsisatama voi tarkoittaa ainakin seuraavia asioita:


title: Kryptos

text: Kryptos on amerikkalaisen taiteilijan Jim Sanbornin tekemä veistos, joka sijaitsee CIAn päämajassa Langleyssä Virginian osavaltiossa Yhdysvalloissa. Se ei ole yleisön nähtävissä. Veistokseen sisältyy salakirjoitettuja viestejä, ja paljastamisestaan (3. marraskuuta 1990) lähtien se on herättänyt kiinnostusta niin CIA:n työntekijöiden kuin muidenkin salakirjoitusten harrastajien keskuudessa.


title: Kryptos

text: Veistos on tehty pääasiassa kuparista ja muut osat siitä on tehty mm. punaisesta graniitista, liuskekivestä, kvartsista, kivettyneestä puusta ja malmikivestä. Veistoksen pääosan muodostaa S-kirjaimen muotoinen kuparilevy, joka muistuttaa kirjakääröä tai paperia. Veistoksen salakirjoitetussa tekstissä on yhteensä 865 kirjainta, ja se on jaettu neljään osaan, kukin salattu eri tekniikalla. Kirjaimistona on käytetty vain aakkosia A-Z ja kysymysmerkkiä. Salakirjoitettu teksti vie toisen puoliskon veistoksesta, ja toinen puolisko, jonka näkee oikein päin veistoksen toiselta puolen, koostuu Vigenèren neliöstä. Lisäksi veistokseen kuuluu useita muita ympäristöön laitettuja osia, kuten graniittipaasia, joihin on mm. kaiverrettu kompassiruusu ja kiinnitetty kuparilaattoja, joissa on morsemerkkejä.


title: Kryptos

text: Vuonna 1999 James Gillogly ilmoitti onnistuneensa purkamaan viestin ensimmäiset 768 kirjainta. Samana vuonna CIA ilmoitti, että heidän oma analyytikkonsa David Stein oli ratkaissut saman määrän tekstiä jo vuonna 1998 käyttäen vain kynää ja paperia. Vuonna 2005 NSA ilmoitti, että heidän työryhmänsä oli ratkaissut saman verran tekstiä jo vuonna 1992 käyttäen tietokonetta apuna. Toistaiseksi kukaan ei ole onnistunut ratkaisemaan arvoitusta kokonaan, tai ainakaan kertomaan siitä julkisesti.


title: Kryptos

text: Englanninkielisessä selkotekstissä on useita kirjoitusvirheitä, jotka luultavasti ovat tahallisia ja tehty vaikeuttamaan murtamista.


title: Kryptos

text: Taiteilija huomautti jälkeenpäin, että tässä osassa viestiä oli virhe, jota ei huomattu vielä senkään jälkeen kun viesti oli murrettu. Alkuperäisessä tekstissä tekstin viimeiset kirjaimet purkautuvat sattumalta järkeenkäyväksi tekstiksi "IDBYROWS" ("ID by rows" = "tunnisteet rivien mukaan") sanojen "XLAYERTWO" ("kerros 2") sijaan, sillä pistettä merkitsevä X oli jätetty väliin esteettisistä syistä. Ei ole varmaa, onko tällä mitään merkitystä viimeisen osan ratkaisemiselle.


title: Kryptos

text: Tekstissä mainitut koordinaatit osoittavat paikan, joka on hieman sivussa etelään päin Kryptos-patsaan sijainnista. "WW" on viittaus William H. Websteriin, CIA:n johtajaan, jolle taiteilija on antanut ainakin osittaisen ratkaisun salakirjoitukseen.


title: Kryptos

text: Tämä kuvaus on Howard Carterin kirjasta "The Tomb of Tutankhamun" (1923), jossa hän kertoo Tutankhamonin haudan avaamisesta. Kirjassa vastaus kysymykseen oli kuuluisa "Wonderful things" ("ihmeellisiä asioita"), joskin hänen muistiinpanoissaan hän kertoo vain sanoneensa "yes, it's wonderful" ("kyllä, se on ihmeellistä").


title: Kryptos

text: Salakirjoituksen tekijä on paljastanut vihjeitä sen purkamiseen: kirjaimet 64-69 NYPVTT ovat purettuna BERLIN ja kirjaimet 70-74 MZFPK, selvätekstinä CLOCK.


title: Kryptos

text: Dan Brownin romaanin "Da Vinci -koodi" yhdysvaltalaisen painoksen tekstin toisessa osassa mainitut koordinaatit on painettu pystysuuntaan takakanteen, joskin asteluku heittää numerolla. Tämä on Brownin mukaan tarkoituksellista. Kansikuvaan on myös piilotettu teksti "Only WW Knows". Veistos ja sen teksti ovat suuremmassa roolissa Brownin myöhemmässä romaanissa "Kadonnut symboli".


title: Länsisatama (Helsinki)

text: Länsisatama () tarkoittaa Helsingin kiinteistönumerointiin pohjautuvassa kaupunginosajaottelussa Helsinginniemen lounaiskulmaa. Tämä 20. kaupunginosa kuuluu Helsingin Eteläiseen suurpiiriin ja jakautuu viiteen osaan:


title: American Atheists

text: American Atheists eli Amerikan Ateistit on voittoa tavoittelematon yhdysvaltalainen järjestö, jonka tavoitteena on puolustaa ateistien kansalaisoikeuksia sekä ajaa täydellistä kirkon ja valtion eroa.


title: American Atheists

text: Amerikan Ateistien puheenjohtajana toimi Madalyn Murray O'Hair vuosina 1963–1995 ja hänen jälkeensä puheenjohtajana oli Ellen Johnson vuosina 1995–2008.


title: Hollókő

text: Hollókő on maalaiskylä Unkarin pohjoisosassa. Nimi merkitsee korpinkiveä. Vuonna 2015 kylässä oli 329 asukasta. Se on Unescon maailmanperintökohde.


title: Hollókő

text: Hollókő muodostuu kahdesta osasta: vanhasta ja uudesta kylästä. Osa paikalla sijaitsevasta linnasta on peräisin 1400- ja 1500-luvuilta. Itse kylä on lähinnä 1600- ja 1700-luvuilta. Se paloi pahasti vuonna 1909, mutta on rakennettu uudelleen vanhan mallin mukaan. Osa vanhaa kylää on nyt turismin palveluksessa: postimuseo, kylätalo ja turistikeskus. Joka vuosi pääsiäisen aikoihin turistit pääsevät osallistumaan kylässä vanhan perinteen mukaiseen kosiskeluleikkiin, jossa nuoret miehet viskovat neitosten päälle vettä (nykyisin hajuvettä).


title: Tochigin prefektuuri

text: Tochigin prefektuuri () sijaitsee Kantōn alueella, Honshūn saarella, Japanissa. Sen pääkaupunki on Utsunomiya.


title: Tochigin prefektuuri

text: Tochigi on sisämaan prefektuuri. Sen rajanaapurit ovat Ibaraki, Gunma, Saitama ja Fukushima. Prefektuurin keskustasta löytyvä tasanko on Kantōn alueen suurin. Noin 55 % Tochigista on metsää.


title: Tochigin prefektuuri

text:
Tochigin prefektuurissa on 14 kaupunkia.
Prefektuurin kesät ovat kosteita ja niiden aikana esiintyy tyypillisesti ukkosmyrskyjä. Talvet ovat tuulisia ja kuivia.


title: Tochigin prefektuuri

text: Ennen nykyisen hallintojärjestelmän syntyä Tochigin prefektuuri tunnettiin Shimotsuken provinssina.


title: Tochigin prefektuuri

text: Prefektuurin suurimmat maatalouden osa-alueet ovat riisin ja kasvisten tuotanto sekä karjan kasvatus. Teollisuuden oleellisimpia alueita ovat raskasteollisuus kuten sähkökoneet ja kulkuneuvot.


title: Tochigin prefektuuri

text: Tochigin suosituimmat nähtävyydet ovat Nikkōssa sijaitsevat shōgun Tokugawa Ieyasun mausoleumi Nikkō Tōshō-gū, Rinnōjin temppeli ja Futarasanin pyhäkkö. Ne ovat olleet osa UNESCOn maailmanperintöluetteloa vuodesta 1999. Prefektuurissa järjestetään vuosittain myös useita festivaaleja, kuten Nikkō Tōshō-gūn Tuhannen samurain kulkue.


title: Lucas Neill

text: Lucas Edward Neill (s. 9. maaliskuuta 1978 ) on australialainen jalkapalloilija, pelipaikaltaan oikea laitapuolustaja.


title: Lucas Neill

text: Neill edusti seuraurallaan muun muassa englantilaisia Millwallia, Blackburn Roversia, Evertonia ja West Ham Unitedia sekä turkkilaista Galatasarayta.


title: Lucas Neill

text: Neill lukeutui Australian maajoukkueen luottopelaajiin ja pelasi 96 maaottelua, joissa hän teki yhden maalin. Hän kuului Australian joukkueeseen vuoden 2006 MM-kisoissa. Neill edusti Australiaa myös Sydneyssä järjestetyissä vuoden 2000 kesäolympialaisissa.


title: Lucho González

text: Luis Óscar ”Lucho” González (s. 19. tammikuuta 1981 Buenos Aires, Argentiina) on argentiinalainen jalkapalloilija, pelipaikaltaan keskikenttäpelaaja. Hän edustaa qatarilaista Al-Rayyania.


title: Lucho González

text: González on edustanut kotimaassaan Huracánia vuosina 1998–2002 ja River Platea vuosina 2002–2005. Kesällä 2005 hän siirtyi Portoon 3,6 miljoonan euron siirtosummalla ja sopimus oli pituudeltaan viisivuotinen.


title: Lucho González

text: Kesäkuussa 2009 Porto hyväksyi 18 miljoonan euron Marseillen ostotarjouksen Gonzálezista, ja niin hän siirtyi ranskalaisseuraan. Hinta voi nousta vielä 24 miljoonaan euroon riippuen pelaajan esityksistä.


title: Lucho González

text: González oli mukana Argentiinan joukkueessa vuoden 2006 MM-kilpailuissa ja vuosien 2004 ja 2007 Copa Américassa. González oli myös voittamassa olympiakultaa Argentiinan paidassa vuoden 2004 kesäolympialaisissa.


title: Oskari Jussila

text: Oskari Heikki Jussila (Oskar Henrik, 16. huhtikuuta 1888, Leppävirta – 24. huhtikuuta 1955, Alatornio) oli vanhoillislestadiolainen rovasti, usean eri seurakunnan kirkkoherra ja Tornion rovastikunnan lääninrovasti 1938–1955. Hän oli Siionin lähetyslehden ja Zions missionstidningin toimittaja 1919–1945. Kokoomuksen listoilta valittuna kansanedustajana hän toimi 1922–1929 ja 1930–1933. Jussila oli vanhoillislestadiolaisen maallikkosaarnaajan, kansakoulunopettaja Heikki Jussilan (1863–1955) poika.


title: Oskari Jussila

text: Oskari Jussila kävi oppikoulun Kuopion klassisessa lyseossa 1908 ja aloitti sitten Helsingin yliopistossa teologiset opinnot, jotka hän sai päätökseen 1913. Oskari Jussila liittyi opiskeluaikanaan lestadiolaiseen yhteisöön, jossa vuonna 1910 tapahtuneen jakautumisen yhteydessä hän liittyi vanhoillislestadiolaisuuteen. Opintojensa loppuvaiheessa hän stipendiaattina haastatteli Tornionlaaksossa lestadiolaiskristittyjä, jolloin yhteys lestadiolaiseen liikkeeseen muodostui eläväksi. Opiskeluaikanaan Jussila solmi suhteita Yhdysvaltain Michiganin osavaltion Calumetissa toimivaan lestadiolaisliikkeeseen ja sen paikallisiin johtajiin Paul Heidemaniin ja hänen isäänsä Arthur Leopold Heidemaniin. Jussila tekikin vuoden 1920 lopulla noin neljä kuukautta kestäneen vierailun Michiganiin ja Minnesotaan, jossa hän osallistui heidemanilaisuuden eli paikallisen vanhoillislestadiolaisuuden sisällä olleen hajaannuksen selvitykseen.


title: Oskari Jussila

text: Oskari Jussila vihittiin papiksi Oulussa vuoden 1914 alussa. Pappisvihkimyksensä jälkeen Jussila oli tilapäisissä seurakuntaviroissa Tyrnävällä, Kiuruvedellä, Suomussalmella, Säräisniemellä ja Ranualla. Vakinaisena kirkkoherrana Jussila oli Ranualla vuosina 1918–1920, Kuivaniemellä 1920–1934 ja Alatorniolla vuodesta 1934 kuolemaansa asti.


title: Oskari Jussila

text: Oskari Jussila oli jo ennen vuoden 1918 Suomen sisällissotaa antamassa tukensa porvarilliselle Suomelle. Hän oli perustamassa Ranualla kunnallista suojeluskuntaa. Kansalaissodan loppuvaiheessa Jussila oli rintamalla vanhoillislestadiolaisen herätysliikkeen kustantaman ambulanssin eli kiertävän sairaalan johtajana. Jussila kannatti tällöin näkemyksiä ankarista rankaisutoimista, joita punaisiin kapinan aloittajina oli syytä kohdistaa. Vuodesta 1919 alkaen Jussila koki tärkeäksi tukea suomalaista kansallismielistä toimintaa, jonka tavoitteena oli Pohjois-Ruotsin suomalaisväestön aatteellinen ”valistaminen”. Tästä on osoituksena Jussilan osallistuminen valistustoimintaa varten perustettuun Länsipohjan toimikuntaan. Jussilan sielunhoidollinen toiminta Pohjois-Ruotsin suomalaisalueilla 1920-luvulla herätti Ruotsin kansallismielisissä piireissä pahennusta. Heidän näkemyksensä mukaan suomalaiset tekivät sielunhoidollisen työn varjolla nationalistista kiihotustyötä. Silloinen Luulajan piispa oli yksi kantaa ottaneista.


title: Oskari Jussila

text: Oskari Jussila oli saavuttanut 1920-luvun alussa vanhoillislestadiolaisessa liikkeessä keskeisen pappisvaikuttajan aseman. Vuonna 1919 Jussilalle uskottiin liikkeen pää-äänenkannattajan, "Siionin Lähetyslehden", toimittaminen. Tätä tehtävää hän hoiti aina vuoteen 1939 ja vielä vuosina 1942–1944. Taloudellisestikin lehden toimitus oli menestys eli tuotti herätysliikkeelle tuloja. Jussila oli aktiivinen kielteisen kannanottojen lausuja 1920-luvun alun muihin lestadiolaisen liikkeen haaroja kuten uusheräystä kohtaan. Päämoite oli niiden ”lakihenkisyys”. Jussila vieraili 1920 Yhdysvaltojen pohjoisilla suomalaisalueilla ja tuomitsi siellä ns. suurseuralaiset. Oskari Jussilan lehtikirjoittelussa tähän aikaan oli ominaista terävä vastakirjoittelu niitä kohtaan, jotka jollain tavalla arvostelivat vanhoillislestadiolaisuutta. Tähän aikakauteen kuuluu myös aktiivinen toiminta oman kansanopiston perustamiseksi. Niinpä vuonna 1923 aloitti toimintansa Ylitornion kristillinen kansanopisto vanhoillislestadiolaisen liikkeen tukemana.


title: Oskari Jussila

text: Vuoden 1922 eduskuntavaaleissa Jussila oli kokoomuksen ehdokkaana Oulun pohjoisessa vaalipiirissä ja tulikin valituksi. Muut silloiset lestadiolaiskansanedustajat tulivat maalaisliiton listalta. Tähän aikaa eduskunnassa esillä olleeseen uskonnonvapauslakiin Jussila otti tiukan kannan. Hän kannatti kansakoulun perinteistä uskonnonopetusta sekä Suomen evankelis-luterilaisen kirkon julkisoikeudellisen aseman säilyttämistä. Hän tuki kansanedustaja-aikanaan kirkollisten toimintamäärärahojen lisäämistä tai ainakin ennallaan säilyttämistä. Vanhoillislestadiolaisuus ei kuitenkaan eduskunnassa tullut mitenkään esille. Jussila katsottiin kuuluvan kansanedustaja-aikanaan myös ns. ”kypäräpäisten pappien” joukkoon, joiden vaatimuksena oli saada valtion budjettiin tarpeelliset määrärahat maan ulkoisen ja sisäisen turvallisuuden takaamiseksi. Muita teemoja eduskuntatyössä olivat hänen valitsijoidensa asuinalue eli Lappi ja Peräpohjola sekä niiden kehittäminen.


title: Oskari Jussila

text: Suomen Rauhanyhdistysten Keskusyhdistyksen (SRK) johtaman vanhoillislestadiolaisuuden sisäiset erimielisyydet johtivat 1930-luvun puolivälissä niin sanotun Rauhan Sanan ryhmän erkaantumiseen. Tässä kiistassa Jussila ei ollut keskeisimmässä roolissa, vaikka kuului liikkeen keskeisimpiin hahmoihin. Hän ei halunnut kuulua ”poispotkijoiden joukkoon”. Hänen katsotaan vaikuttaneen kuitenkin siihen, että pääosa papeista jäi SRK:n johtamaan vanhoillislestadiolaiseen liikkeeseen.


title: Oskari Jussila

text: Vuonna 1936 Jussila teki toisen matkansa Pohjois-Amerikan suomalaisalueille. Matka kesti kaikkiaan noin puoli vuotta. Tänä aikana hän kiersi heidemanilaisissa seurakunnissa Michiganissa, Minnesotassa, Massachusettsissa, Etelä-Dakotassa, Oregonissa ja Kaliforniassa sekä Kanadan Torontossa. Tämän matkan sanotaan olleen Suomessa meneillään olleen hajaannusvaiheen verrattuna leppoisa kokemus. Aikalaisille on tältä matkalta jäänyt mieleen erikoisena tapauksena se, että Amerikan matkan tuliaisina Oskari Jussilalla oli oma ”Amerikan rauta” eli henkilöauto, joka siihen aikaan oli hyvin harvinaista etenkin pohjoisessa Suomessa.


title: Oskari Jussila

text: Tornion rovastikunnan papit valitsivat Oskari Jussilan vuonna 1938 lääninrovastiksi. Näin Jussila oli tällöin evankelis-luterilaisessa kirkossa korkeimmassa asemassa oleva lestadiolaispappi. Vuonna 1939 Jussila joutui syrjään Siionin Lähetyslehden toimittajan tehtävästä. Seuraajaksi tuli Väinö Havas, jonka katsottiin nousseen maallikkojohdon arvostuksessa Jussilan rinnalle, jopa ohikin. Jussila palasi toimittajaksi Havaksen kaatumisen jälkeen 1942.


title: Oskari Jussila

text: Sotavuodet 1939–1945 vaikuttivat merkittävästi Jussilan kannanottoihin. Hän omaksui koko kansan yhteenkuuluvuutta korostaneen aseveli-ideologian ja samalla ilmeisen saksalaismielisyyden. Lapin sodan alettua Jussila siirtyi vuoden 1944 lopulla noin puolen vuoden ajaksi Ruotsiin ollakseen siellä Alatornion ja Ranuan evakkojen sekä haavoittuneiden suomalaissotilaiden sielunhoitajana. Maaliskuussa 1945 käydyissä vaaleissa Jussila ei onnistunut pääsemään eduskuntaan. Tämän katsottiin viestivän sodan aikana tapahtuneesta yhteiskunnallisesta murroksesta ja kokoomuspuoluetta äänestäneiden keskuudessa tapahtuneesta vanhoillislestadiolaisuuden painoarvon vähentymisestä.


title: Oskari Jussila

text: Alatornion kirkkoherran virkaa hoitaessaan Oskari Jussilalla oli enemmän aikaa lukea teologista kirjallisuutta. Hänen kansanedustajauransahan oli päättynyt hänen tultuaan Alatornion kirkkoherraksi. Uskonyhteisössä pappien veljespiirin kokouksissa hän toi lukemaansa teologista kirjallisuutta esille. Tälle ajalle oli tyypillistä hänen mieltymyksensä ns. Lundin yliopiston teologian professorien teksteihin, ennen kaikkea Anders Nygrenin teksteihin. Lundilaisten käsitykset lain ja evankeliumin keskinäisestä suhteesta miellyttivät Jussilaa. Jännitteitä sotavuosien jälkeen vanhoillislestadiolaisessa liikkeessä aiheutti suhtautuminen rauhansanalaisiin, joka oli pappistaustaisten osalta sovintohakuisempi kuin maallikoilla. Lopputulos oli kuitenkin maallikoiden kantaa noudattava tiukempi kannanotto, joka piti jännitettä yllä vanhoillislestadiolaisessa liikkeessä 1940- ja 1950-luvuilla.


title: Oskari Jussila

text: Oskari Jussila oli elämänsä loppuun asti näkemyksessään pysyä uskollisena uskonyhteisölleen. Hänen kuolemansa jälkeen pappien suhde vanhoillislestadiolaiseen liikkeeseen muodostui väljemmäksi. Hänen kirjoituksensa sai keskeisen aseman vanhoillislestadiolaisuudesta eronneessa Elämän Sana -ryhmässä. Ryhmän aseman kuihduttua Jussilan muisto tulee parhaiten esiin hänen hengellisistä lauluistaan ja virsirunoistaan. Tunnetuimpana voitaneen pitää nykyisessä Virsikirjassa olevaa virttä 316, joka alkaa sanoilla "Käyn armoalttarillesi". Lisäksi Jussilan pitkään toimittama Siionin laulut -kokoelma sen alusta, vuodesta 1916 vuoteen 1939 asti on jättänyt pysyvän ja näkyvän jäljen lestadiolaisen liikkeen seuratoimintaan.


title: Hasan Barojev

text: Hasan Maharbekovitš Barojev (, s. 1. joulukuuta 1982 Dušanbe, Tadžikistanin SNT, Neuvostoliitto) on venäläinen kreikkalais-roomalaisen tyylin raskaan sarjan (120 kg) painija, olympiavoittaja, maailman- ja Euroopan mestari.


title: Hasan Barojev

text: Barojev aloitti uransa 12-vuotiaana vapaapainin parissa, mutta ei pitänyt siitä erityisemmin. Eräässä vaiheessa perhe muutti Ossetiaan, missä hän siirtyi kreikkalais-roomalaisen painin pariin. Alussa hän ei pärjännyt kovinkaan hyvin, mutta sinnikäs harjoittelu tuotti tulosta: parin vuoden kuluttua hän alkoi voittaa mitaleita, ja pian hän pääsi mukaan myös nuorisomaajoukkueisiin. Vuonna 1999 hän muutti Moskovaan ja voitti kadetti-ikäisissä (17–19-vuotiaat) MM-hopeaa 85-kiloisissa.


title: Hasan Barojev

text: Vuonna 2000 Barojev voitti juniorien EM-kisoissa Sofiassa pronssia 97-kiloisissa, ja samana vuonna MM-kisoissa Nantesissa kultaa. Vuonna 2001 hän uusi juniorien MM-kultansa ja 2002 voitti juniorien EM-kultaa. Vuonna 2003 ensimmäisissä aikuisten arvokisoissaan Belgradin EM-kisoissa hän sijoittui 120-kiloisissa seitsemänneksi. Seuraavana vuonna Créteilin MM-kisoissa hän voitti kultamitalin kukistettuaan loppuottelussa Mihaly Deak Bardosin, ja samana vuonna maailmancupissa hän oli toinen. Menestys jatkui myös seuraavana vuonna Ateenan olympialaisissa, missä hän voitti kultamitalin voitettuaan loppuottelussa kazakstanilaisen Georgi Tsurtsumian.


title: Hasan Barojev

text: Vuonna 2006 Barojev oli jälleen sarjassaan maailmancupissa toinen, ja samana vuonna Moskovan EM-kisoissa jäi pronssille hävittyään välierässä Juha Ahokkaalle. Samana vuonna Guangzhoun MM-kisoissa hän kuitenkin voitti kultaa kukistettuaan loppuottelussa kuubalaisen Mijaín Lópezin. Sofian EM-kisoissa 2007 Barojev voitti kultaa, ja Bakun MM-kisojen 2007 finaalissa hän hävisi Lópezille ja sai hopeaa.


title: Hasan Barojev

text: Tampereella 2008 Barojev sijoittui EM-hopealle hävittyään finaalissa Juri Patrikejeville. Pekingissä 2008 Barojev ja Kuuban López jatkoivat edelleen sarjan domintointia. Tällä kertaa López oli finaalissa parempi ja jätti Barojevin hopealle. Dortmundin EM-kilpailuissa 2011 Barojev voitti uransa toisen EM-kullan. Loppuottelussa hän voitti turkkilaisen Riza Kayaalpin.


title: Hasan Barojev

text: Venäjän mestaruuden Barojev on voittanut vuosina 2003, 2004 ja 2006. Kansallisella tasolla Barojev edustaa SK Torpedoa ja Pohjois-Ossetiaa. Hänen valmentajinaan toimivat Vladimir Uruimagov ja Aleksei Kim.


title: Enzo Scifo

text: Vincenzo ”Enzo” Scifo (s. 19. helmikuuta 1966 La Louvière, Belgia) on belgialainen jalkapallovalmentaja ja entinen keskikenttäpelaaja. Elokuusta 2015 lähtien hän on toiminut Belgian alle 21-vuotiaiden jalkapallomaajoukkueen päävalmentajana.


title: Enzo Scifo

text: Seuratasolla


title: Enzo Scifo

text: Scifo pelasi juniorina RAA Louviéroisessa, mutta siirtyi pian RSC Anderlechtin organisaatioon tehden debyyttinsä ykkösjoukkueessa 17-vuotiaana 1983. Scifo edusti RSC:tä neljä kautta ja nousi jo nuorena Belgian jalkapalloeliittiin. 18-vuotiaana nuorukaisena Scifo pelasi täydet minuutit myös UEFA Cupin molemmissa finaaliotteluissa 1984 Tottenhamia vastaan. Scifo teki myös maalin rangaistuspotkukilpailussa, jonka Tottenham lopulta voitti.


title: Enzo Scifo

text: 1987 Scifo jätti RSC:n pelattuaan seurassa kaikkiaan 119 liigaottelua, joissa hän iski 32 maalia. Belgialaistähti haki uusia haasteita FC Internazionale Milanosta. Scifo ei kuitenkaan onnistunut Interissä toivotulla tavalla ja hän jätti seuran jo yhden kauden jälkeen siirtyen FC Girondins de Bordeaux’hon.


title: Enzo Scifo

text: Myöskään Bordeaux’ssa asiat eivät sujuneet toivotulla tavalla ja hän siirtyi yhden kauden jälkeen AJ Auxerreen. Guy Roux’n alaisuudessa Scifo sai peliaikaa ja uutta nostetta uralleen ja 1991 hän Italiaan Torino Calcion joukkueeseen. Torinon paidassa Scifo eteni toistamiseen urallaan UEFA Cupin finaaliin, mutta jättipotti jäi taas saavuttamatta, kun AFC Ajax voitti vierasmaalisäännön perusteella maalein 2–2.


title: Enzo Scifo

text: 1993 Scifo juhli Torinossa Coppa Italian voittoa. Menestyskauden jälkeen hän jätti Italian kentät siirtyen AS Monacoon. Scifo edusti Monacoa neljä kautta juhlien Ranskan mestaruutta viimeisellä kaudellaan 1996–97.


title: Enzo Scifo

text: Hän palasi Monacosta RSC Anderlechtiin 1997, jossa voitti Belgian mestaruuden 2000. Hän yritti vielä jatkaa uraansa Royal Charleroissa, mutta vuonna 2000 diagnosoitu krooninen niveltulehdus esti uran jatkon ja Scifo jätti pelikentät lopullisesti vuonna 2002.


title: Enzo Scifo

text: Maajoukkuetasolla


title: Enzo Scifo

text: Belgian maajoukkueessa Ranskan Euroopan mestaruuskilpailuissa 1984 Jugoslaviaa vastaan debyytinsä tehneestä Scifosta tuli kautta aikain nuorin pelaaja, joka on esiintynyt jalkapallon Euroopan mestaruuskilpailuissa 18 vuoden ja 115 päivän iällään. Hän pelasi yhteensä 84 maaottelua ja teki niissä 18 maalia. Hän edusti Belgiaa neljissä MM-kisoissa vuosina 1986, 1990, 1994 ja 1998. Scifo on yksi kolmesta belgialaispelaajasta, jotka ovat pelanneet neljissä MM-kilpailuissa.Pelaajauransa jälkeen Scifo on kokeillut kykyjään valmentajana vaatimattomalla menestyksellä. Vuonna 2001 hänestä tuli Royal Charleroin päävalmentaja, mutta vaatimattomien tulosten vuoksi hän erosi kesäkuussa 2002.


title: Enzo Scifo

text: Kausina 2004–2006 Scifo luotsasi Belgian 2. divisioonassa pelannutta AFC Tubizea, mutta menestystä ei tullut toivotulla tavalla.


title: Enzo Scifo

text: Joulukuussa 2007 Scifo palasi valmennustehtäviin Excelsior Mouscronin päävalmentajaksi. Scifo jätti taloudellisiin vaikeuksiin ajautuneen seuran kesäkuussa 2009.


title: Enzo Scifo

text: Scifo palasi valmennustehtäviin helmikuun lopussa 2012, kun Belgian liigassa pelaava RAEC Mons palkkasi hänet päävalmentajakseen. Hän sai potkut syyskuussa 2013, kun RAEC oli Belgian liigan viimeisenä.


title: Enzo Scifo

text: Elokuussa 2015 Scifo palasi valmennustehtäviin, kun hänestä tuli Belgian alle 21-vuotiaiden jalkapallomaajoukkueen päävalmentaja.


title: Pääskyvuori

text: Pääskyvuori () on Turun kaupunginosa, joka sijaitsee noin neljä kilometriä keskustasta itään. Kaupunginosassa sijaitsee samanniminen mäki, jonka korkeus on 60,7 metriä merenpinnan yläpuolella.


title: Pääskyvuori

text: Pääskyvuori rajautuu lännessä Jaaninojaan, joka virtaa pitkin alueen läntistä kylkeä koko pituudelta. Alueella rivi-, omakoti- ja matalat kerrostalot sijaitsevat tiiviisti lähellä toisiaan. Korkeita kerrostaloja on puolestaan rakennettu hieman erilleen muusta asutuksesta Pääskyvuoren länsiosiin ja vuorelle.


title: Pääskyvuori

text: Pääskyvuoren maamerkki on sen laelle 1964 valmistunut 133-metrinen Pääskyvuoren linkkitorni. Tornin rakenteiden valu alkoi lokakuussa 1963 ja valmistui seuraavan vuoden toukokuussa. Itse torni on 101 m korkea. Katolla olevan maston pituus on 21 metriä, ja sen päässä oleva putki on 11 metriä pitkä. Itse vuoren korkeus on 53 m.Alueella sijaitsee myös Pääskyvuoren kasarmi, johon kuuluu kasarmirakennusten lisäksi vuoren sisään louhittu luolasto. Kasarmialue ei ole enää Puolustusvoimien aktiivikäytössä, ja se toimii nykyään taiteilijoiden työtiloina.


title: Pääskyvuori

text: Pääskyvuoren joukkoliikenteen runkona ovat linjat 12, 32, 32A ja 42 keskustasta sekä kehälinja 99. Pääskyvuori sijaitsee lähellä suuria kauppakeskuksia (Itäharjun Prisma, Varissuon liikekeskus). Pääskyvuoren lähellä on myös Laukkavuoren lähiö.


title: Keltakuumehyttynen

text: Keltakuumehyttynen ("Aedes aegypti") on hyttynen, joka levittää pistämällä erityisesti keltakuumetta ja denguekuumetta. Eräs tutkijaryhmä ehdotti äskettäin lajin tieteellisen nimen muuttamista muotoon "Stegomyia aegypti" (Reinert et al. 2004), mutta tätä ehdotusta ei ole vielä laajasti hyväksytty tiedeyhteisössä.


title: Keltakuumehyttynen

text: Lajin voi tunnistaa sen valkoisista kuvioista. Sitä esiintyy tropiikissa sekä ajoittain Yhdysvaltojen kaakkoisosassa, mm. Floridassa.


title: Keltakuumehyttynen

text: Keltakuumehyttysen aktiivista aikaa ovat aamun sarastuksen tunnit sekä iltapäivä ja ilta jatkuen pari tuntia pimeäntulon jälkeen. Se lisääntyy seisovissa vesiastioissa ja lammikoissa. Keltakuumehyttynen on verrattain huono lentäjä. Se ei yleensä liiku 400 metriä edemmäs synnyinpaikastaan, joten se levittäytyy pikemminkin ajoneuvojen ja ihmisten mukana.


title: Varteres Samurgašev

text: Varteres Varteresovitš Samurgašev (s. 13. syyskuuta 1979 Donin Rostovissa) on venäläinen kreikkalais-roomalaisen tyylin painija.


title: Varteres Samurgašev

text: Samurgašev aloitti painiuransa vuonna 1988. Vuonna 1995 hän voitti 40-kiloisten sarjassa kadetti-ikäisten MM-pronssia ja 1998 juniorien EM-kultaa. Ensimmäisissä aikuisten arvokisoissaan 1999 EM-kisoissa hän oli 63-kiloisten sarjassa kymmenes, mutta voitti samana vuonna juniorien MM-kultaa. Seuraavana vuonna EM-kisoissa Moskovassa hän voitti kultamitalin voitettuaan loppuottelussa Sveitsin Beat Motzerin. Kultaa tuli samana vuonna myös Sydneyn olympialaisissa, missä hän voitti loppuottelussa kuubalaisen Juan Luis Maren Delisin. 2001 hän siirtyi ylempään painoluokkaan, missä voitti sotilaiden maailmanmestaruuden.


title: Varteres Samurgašev

text: 2002 EM-kisoissa Seinäjoella Samurgašev sijoittui 74-kiloisten sarjassa hopealle hävittyään loppuottelussa Georgian Badri Khasaialle. Hän kuitenkin palasi kultakantaan vielä samana vuonna Moskovan MM-kisoissa, missä hän voitti loppuottelussa samaisen Khasaianin. 2004 Ateenan olympialaisista hän saavutti pronssia. 2005 maailmancupissa hän sijoittui sarjassaan toiseksi, mutta sai jälleen kultamitalin kaulaan samana vuonna Budapestin MM-kisoissa, missä hän voitti loppuottelussa tanskalaisen Mark Madsen Overgaardin. 2006 hän oli jälleen maailmancupissa sarjassaan toinen, mutta saman vuoden huhtikuussa Moskovan EM-kisoissa voitti kultamitalin kukistettuaan loppuottelussa Valko-Venäjän Oleg Mihailovitšin. Monet pitivät voittoa kyseenalaisena ja katsoivat Samurgaševin tehneen jalkakampin, mutta tuomarit eivät siihen puuttuneet.


title: Varteres Samurgašev

text: Samurgašev on voittanut Venäjän mestaruuden vuosina 1998-2000, 2002 ja 2004. Hän on 174 senttimetriä pitkä ja painaa 74 kilogrammaa. Hän opiskelee lakitiedettä Rostovin valtiollisessa taloustieteellisessä yliopistossa.


title: Daniel Passarella

text: Daniel Alberto Passarella (s. 25. toukokuuta 1953) on argentiinalainen jalkapalloilija ja jalkapallovalmentaja. Pelipaikaltaan hän oli puolustaja. Joulukuusta 2009 lähtien hän on toiminut Club Atlético River Platen puheenjohtajana.


title: Daniel Passarella

text:
Pelaajaurallaan puolustuksessa viihtynyt Passarella edusti seuratasolla River Platea sekä italialaisia Fiorentinaa ja Inter Milanoa. Argentiinan maajoukkuetta hän edusti MM-kisoissa vuosina 1978, 1982 ja 1986. Passarella toimi kapteenina Argentiinan voittaessa ensimmäisen maailmanmestaruutensa vuoden 1978 kotikisoissa. Toisen maailmanmestaruutensa hän voitti vuonna 1986. Passarella menetti kapteeninnauhansa kaikkien aikojen parhaalle argentiinalaispelaajalle, Diego Maradonalle.Passarella on valmentanut Argentiinan ja Uruguayn maajoukkueita sekä seuratasolla Argentiinan lisäksi Italiassa, Meksikossa ja Brasiliassa.
Argentiinan maajoukkuetta valmentaessaan, Passarella sai osakseen kyseenalaista kunniaa kieltämällä maajoukkueen pelaajilta pitkät hiukset. Tästä syystä hän riitautui joidenkin tähtipelaajien muun muassa Fernando Redondon kanssa.


title: Daniel Passarella

text: Vuosina 2006–07 Passarella valmensi River Platea kotimaansa pääsarjassa, mutta erosi tehtävästä marraskuun puolivälissä 2007, kun River Plate oli hävinnyt Copa Sudamericanan semifinaaleissa.


title: Biagio Antonacci

text: Biagio Antonacci (s. 9. marraskuuta 1963 Milano) on italialainen poplaulaja ja -lauluntekijä.


title: Biagio Antonacci

text: Antonacci kasvoi Rozzanossa Milanon esikaupunkialueella ja aloitti uransa San Remon musiikkifestivaaleilla vuonna 1988. Hän on kirjoittanut uransa aikana kappaleita myös useille muille laulajille, kuten Laura Pausinille.


title: Biagio Antonacci

text: Antonaccin ensimmäinen levy "Sono cose che capitano" ilmestyi vuonna 1989, mutta vasta kolmas levy "Liberatemi" vuodelta 1993 nosti hänet suureen suosioon.


title: Biagio Antonacci

text: Vuonna 2005 Antonaccille myonnettiin World Music -palkinto parhaiten myyneenä italialaisena miesartistina kaksiosaisen "Convivendo"-albumin julkaisun jälkeen.


title: Biagio Antonacci

text: Seuraava levy "Vicky Love" ilmestyi 16. maaliskuuta 2007. Sitä edelsi single "Lascia stare". Kesäkuussa 2007 Antonacci esiintyi ensimmäisenä syntyperäisenä milanolaisena San Siron stadionilla noin 60 000 katsojan edessa. Konsertista julkaistiin myös DVD-tallenne "San Siro 07".


title: Biagio Antonacci

text: Syksyllä 2008 Antonacci julkaisi toisen kokoelmalevynsä, "Il cielo ha una porta sola", joka sisälsi kahden uuden kappaleen ja vanhojen kappaleiden uusioversioiden lisäksi hänen omat tulkintansa hänen Laura Pausinille kirjoittamistaan kappaleista ”Tra te e il mare” ja ”Vivimi”. Pausinin albumi "Io canto" sisältää hänen esittämänsä version Antonaccin kappaleesta ”In una stanza quasi rosa”.


title: Biagio Antonacci

text: Huhtikuussa 2010 ilmestyi albumi "Inaspettata". Ensimmäinen julkaistu single oli "Se fosse per sempre". Albumi sisältää Leona Lewisin kanssa esitetyn dueton ”Inaspettata (Unexpected)”.


title: Biagio Antonacci

text: Antonaccilla on vuosina 1995 ja 2001 syntyneet pojat entisen kumppaninsa Marianna Morandin kanssa, joka on kuuluisan laulaja Gianni Morandin tytär.


title: Lapset laulavat lapsille

text: Lapset laulavat lapsille ("Zecchino d'Oro") eli Kultaisen sekiinin laulukilpailu (sekiini oli Venetsian tasavallassa käytetty kultaraha) on vuosittain Bolognassa, Italiassa, järjestettävä lasten laulukilpailu. Kilpailuun osallistuvien lasten yläikäraja on 10 vuotta. Kilpailun varsinaisen voittajan ratkaisee lapsista koostuva tuomaristo. Nykyisellään kilpailu kestää viisi päivää.


title: Lapset laulavat lapsille

text: Kilpailun kehitti vuoteen 2007 asti sen juontajana toiminut Cino Tortorella. Hän juonsi vielä vuonna 2008 muutamia pienempiä osia kilpailusta, mutta 2009 hän ei ollut enää mukana.


title: Lapset laulavat lapsille

text: Ensimmäisen kerran kilpailu järjestettiin vuonna 1959. Kaksi ensimmäistä kilpailua käytiin Milanossa, ja vuodesta 1961 lähtien on tapahtuma järjestetty Bolognassa. Ensimmäisinä vuosina kilpailu järjestettiin syksyllä, mutta vuosina 1962-1976 keväällä (pääsääntöisesti maaliskuun puolenvälin tuntumassa). Vuonna 1976 kilpailu järjestettiin kaksi kertaa (maaliskuussa ja marraskuussa), kun vuodesta 1976 lähtien tapahtuma on päätetty järjestää säännönmukaisesti aina marraskuussa. Vuodesta 1977 alkaen tapahtuma on televisioitu värillisenä ja vuodesta 1981 lähtien Italian televisiossa on esitetty finaalin lisäksi myös edeltävien päivien tapahtumat.


title: Lapset laulavat lapsille

text: Vuonna 1963 mukaan tuli Mariele Ventren johtama Piccolo-kuoro ("Piccolo Coro dell'Antoniano"). 1976 kilpailuun otettiin mukaan osallistujia myös Italian ulkopuolelta ja käyttöön tuli kilpailukaava, jossa italialaislapset esittävät seitsemän ja ulkomaalaiset lapset toiset seitsemän laulua. Ulkomaisten lasten esittämät kappaleet ovat yleensä sisältäneet lyhyen osan laulun esittävän lapsen omalla äidinkielellä.


title: Lapset laulavat lapsille

text: Mariele Ventren kuoltua vuonna 1995 Piccolo-kuoron virallinen nimi muutettiin muotoon "Piccolo Coro "Mariele Ventre" dell' Antoniano" ja sen johtajaksi tuli entinen Ventren avustaja Sabrina Simoni.


title: Lapset laulavat lapsille

text: Vuonna 2007 kilpailu järjestettiin 50. kerran. Tuona vuonna Cino Tortorella oli viimeistä kertaa juontamassa kilpailua täysipainoisesti ja edellä mainittua 14 (7+7) laulun kilpailukaavaa käytettiin viimeisen kerran. Vuosina 2007-2011 valittiin myös puhelinäänestyksellä kotikatsomon suosikkikappale, joka saa niin kutsutun telesekiinin ("Telezecchino").


title: Lapset laulavat lapsille

text: Vuonna 2008, jolloin kilpailu järjestettiin 51. kertaa, kilpailukaavaa muutettiin nykyisenlaiseksi. Nykyään kilpailussa on 12 laulua, joista vain neljä on ulkomaalaisten lasten esittämiä ja loput kahdeksan italialaisten. Vuodesta 2008 asti lapset ovat esittäneet kappaleitaan myös tunnettujen italialaisten ammattilaulajien, kuten Cristina D'Avenan, kanssa. Samana vuonna käyttöön tulivat uudenlaiset niin kutsutut "sekiinivärit": punasekiini ("Zecchino rosso"), vihersekiini ("Zecchino verde"), sinisekiini ("Zecchino blu"), valkosekiini ("Zecchino bianco") ja kultasekiini ("Zecchino d'oro"). Telesekiinin ("Telezecchino") tunnusväri on violetti. Kilpailun jokaisena viitenä päivänä valitaan jokaisen "värisekiinin" voittajakappaleet: tiistaina punasekiini, keskiviikkona valkosekiini, torstaina sinisekiini, perjantaina vihersekiini ja viimeisenä päivänä lauantaina violetti telesekiini sekä koko kilpailun voittava kultasekiini.


title: Lapset laulavat lapsille

text: Vuonna 2008 kilpailu valittiin Unicefin Italian rauhan kulttuurin hyvän tahdon lähettilääksi ja nimikkeen myöntäjien mukaan samaisen vuoden kilpailukappaleista laulun "Io più te fa noi" (Minä plus sinä on me) sanoitus sopii mainiosti tähän tehtävään.


title: Lapset laulavat lapsille

text: Vuonna 2011 valittiin viimeisen kerran telesekiini, jonka tilalle tuli vuonna 2013 samankaltainen titteli "somesekiini" (Zecchino Social). "Somesekiiniksi" valitaan kappale, jota on äänestetty eniten "Tykkää"-painikkeella Zecchino d'Oron Facebook-sivulla.


title: Lapset laulavat lapsille

text: Laulukilpailussa on ajan saatossa esiintynyt muutamia myöhemmin laulajauralle siirtyneitä, kuten esimerkiksi Cristina D'Avena. Myös monista kilpailukappaleista on muodostunut vielä myöhemminkin muistettavia klassikoita. Viimeisimpien laulukilpailujen esityksistä on myös vuosittain koottu CD-levy.


title: Marco Etcheverry

text: Marco Antonio Etcheverry Vargas (s. 26. syyskuuta 1970 Santa Cruz, Bolivia) on bolivialainen entinen jalkapalloilija, pelipaikaltaan keskikenttäpelaaja. Häntä pidetään yleisesti yhtenä Bolivian kaikkien aikojen parhaista pelaajista.


title: Marco Etcheverry

text: Etcheverry pelasi seuratasolla kotimaansa lisäksi Espanjassa, Chilessä, Kolumbiassa, Ecuadorissa ja Yhdysvalloissa. Bolivian maajoukkueessa hän pelasi 71 ottelua ja teki niissä 13 maalia. Etcheverry kuului Bolivian joukkueeseen vuoden 1994 MM-kisoissa.


title: Ich bin ein Berliner

text: Ich bin ein Berliner () on sitaatti puheesta, jonka Yhdysvaltain presidentti John F. Kennedy piti Berliinissä Schönebergin raatihuoneella 26. kesäkuuta 1963.


title: Ich bin ein Berliner

text: Kennedy halusi muotoilullaan korostaa Yhdysvaltain tukea Länsi-Berliinille käynnissä olleessa kylmässä sodassa.


title: Ich bin ein Berliner

text:
Kennedy mainitsi ilmauksen puheessaan kaksi kertaa:
1980-luvulla englanninkielisissä maissa suositun kaupunkitarinan mukaan Kennedyn lauseen merkitys olisikin ollut ”olen berliininmunkki”, koska "Berliner"-sanan edessä ei olisi kuulunut käyttää epämääräistä "ein"-artikkelia. Tarina on kuitenkin perätön: lause on kieliopillisesti oikein, ja vaikka joillakin Saksan seuduilla – ei kylläkään Berliinissä – kyseistä leivonnaista kutsutaan nimellä "Berliner" (”berliiniläinen”, vrt. hampurilainen, ranskalaiset), kukaan ei tietenkään tosissaan voinut ymmärtää lausetta tarinan tarkoittamalla tavalla.


title: Strömmen

text: Strömmen eli Stockholms Ström on Tukholman keskustassa, Vanhankaupungin ja Norrmalmin välissä sijaitseva vesialue. Stömmen on Tukholman edustalla olevan Saltsjön-lahden sisin osa. Mälarenin vesi virtaa Norrströmin kautta Strömmeniin, ja Strömmenin ulkorajan katsotaan olevan siinä, missä virtaus loppuu. Norrströmin ylittää kolme siltaa, Centralbron, Vasabron ja Norrbron, ja näiden itäpuolella Strömbron ylittää Strömmenin. Strömmenin käsite ei ole yksiselitteinen; aiemmin ja joskus vieläkin sitä on käytetty Norrströmin synonyyminä.


title: Strömmen

text: Strömmenistä kalastetaan vuosittain satoja lohia ja meritaimenia. Vuonna 2000 Strömmenistä saatiin 1025 taimenta ja 59 lohta, muiden muassa yksi 22-kiloinen.


title: Finlandia Junior -palkinto

text: Finlandia Junior -palkinto on Suomen Kirjasäätiön jakama, vuonna 1997 perustettu kirjallisuuspalkinto, joka myönnetään ansiokkaalle suomalaiselle lasten- tai nuortenkirjalle. Palkinnon arvo on 30 000 euroa.


title: Finlandia Junior -palkinto

text: Palkinto jaetaan Kirjasäätiön hallituksen vuosittain asettaman kolmijäsenisen valintalautakunnan ehdotusten pohjalta. Lautakunta nimeää kolmesta kuuteen ehdokasta palkinnonsaajaksi ja valitsee palkinnon jakavan henkilön.


title: Finlandia Junior -palkinto

text: Vuonna 2016 palkinto jaetaan ensimmäisen kerran nimellä lasten- ja nuortenkirjallisuuden Finlandia-palkinto.


title: Kilimanjaron kansallispuisto

text:
Kilimanjaron kansallispuisto sijaitsee Tansaniassa. Se on pituudeltaan 45 km ja pinta-alaltaan 756 km². Se käsittää kaikki yli 2 700 metriä merenpinnasta olevat alueet Afrikan korkeimman vuoren Kilimanjaron ympärillä. Puisto on perustettu 1973, mutta puistoa ympäröivät metsän- ja riistansuojelualueet perustettiin jo vuonna 1921. Vuorta ympäröivä tasanko on keskimäärin 1000 metrin korkeudella merenpinnasta, joten Kilimanjaro kohoaa 4800 metriä ympäristöään korkeammaksi. Kilimanjarolla elää mm. leopardeja, kirjoantilooppeja, täplähyeenoja, afrikannorsuja, gueretsa, sinimarakatti, valkoniskakorppi ja uhanalainen abbottinsukeltaja-antilooppi, leijonista ja hyeenakoiristakin on välillä ollut havaintoja.
Vuorelle nousee vuosittain lähes 20 000 vaeltajaa sekä noin 40 000 kantajaa ja opasta. Sen huipulle johtaa useita vaellusreittejä, joista osa yhtyy ylempänä toisiinsa. Niiden varrelle on rakennettu vaellustupia sopivien päivämatkojen päähän toisistaan. Pääreitti Marangu on suosituin nousureitti. Mweka on suorin, nopein ja myös jyrkin reitti hupulle. Umbwe on myös jyrkkä reitti, joten se soveltuu parhaiten laskeutumiseen. Machame on maisemiltaan näyttävin reitti. Shira Plateau reitti kiertää Shiran huipun ympäri. Huippujen ympäri voi myös kiertää eri korkeuksilla, jos aivan huipulle ei halua kiivetä. Mawenzin huipulle kiipeäminen vaatii varsinaiset vuorikiipeilyvarusteet. Kilimanjaron kansallispuisto on UNESCOn maailmanperintökohde.


title: Blériot XI

text: Blériot XI oli Louis Bleriotin ja Raymond Saulnierin suunnittelema, yksitasoinen, yksimoottorinen ja yksipaikkainen ranskalainen lentokone. Kolmisylinterisellä, 28 hevosvoimaa kehittävällä R.E.P.-moottorilla ja nelilapaisella R.E.P.-potkurilla varustettu prototyyppi lensi ensilentonsa 23. tammikuuta 1909. Koelentojen jälkeen koneeseen vaihdettiin Anzanin valmistama 25-hevosvoimainen moottori sekä Chauvièren tehokkaampi potkuri.


title: Blériot XI

text: Saavutettuaan 26. kesäkuuta 1909 Euroopan kestävyyslentoennätyksen 36 minuuttia ja 55 sekuntia ja voitettuaan Ranskan ylilennon, Blériot lensi yli Englannin kanaalin 25. heinäkuuta 1909.


title: Blériot XI

text: Blériot XI -lentokoneita myytiin yli 100 kappaletta ja Blériotista tuli maailman ensimmäinen kaupallisesti menestynyt lentokonevalmistaja.


title: Blériot XI

text: Koneen kopioita valmistettiin myös Tukholmassa, Ruotsissa, "Thulin A" -nimellä, ja Itävalta-Unkarissa vuonna 1910 nimellä Blériot XI Kaspar (Daimlerin moottorilla). Koneen myöhempiä versioita käytettiin ensimmäisessä maailmansodassa lähinnä tiedustelukoneena.


title: Symmetria

text:
Symmetria merkitsee tasasuhtaisuutta, kokonaisuuden eri osien välistä yhdenmukaisuutta.
Laajemmassa merkityksessä symmetria voi tarkoittaa sopusuhtaista ja kaunista suhdetta ja tasapainoa. Täsmällisemmässä matemaattisessa merkityksessä symmetrialla tarkoitetaan jonkin kokonaisuuden eri osien yhtäläisyyttä, joka voidaan osoittaa jossakin muodollisessa järjestelmässä kuten geometriassa tai fysiikassa.


title: Symmetria

text: Sana symmetria johtuu kreikan kielen sanoista συμμετρεῖν (symmetrein), joka merkitsee yhteismitallisuutta.


title: Symmetria

text: Vaikka nämä kaksi merkitystä voidaan erottaa toisistaan, ne liittyvät läheisesti toisiinsa, minkä vuoksi tässä artikkelissa käsitellään molempia.


title: Symmetria

text: Matemaattinen symmetria voidaan havaitaTämä artikkeli käsittelee symmetriakäsitteitä neljältä näkökannalta. Ensimmäinen on symmetria geometriassa, joka on monille henkilöille tutuin symmetrian muoto. Toinen on symmetrian yleisempi merkitys koko matematiikassa. Kolmas käsittelee symmetriaa sellaisena kuin se esiintyy tieteessä ja teknologiassa. Tässä mielessä symmetria liittyy modernin fysiikan syvällisimpiin tuloksiin, myös käsityksiin ajasta ja avaruudesta. Neljäs näkökohta liittyy symmetriaan humanistisilla aloilla ja käsittelee sen rikasta ja monimuotoista käyttöä historiassa, arkkitehtuurissa, taiteessa ja uskonnossa.


title: Symmetria

text: Symmetrian vastakohta on asymmetria.


title: Symmetria

text: Monille ihmisille tutuin symmetrian muoto on geometrinen symmetria. Kuvion tai kappaleen geometrinen symmetria merkitsee sitä, että on olemassa joukko geometrisia kuvauksia, jotka säilyttävät kuvion kappaleen ennallaan. Nämä kuvaukset muodostavat aina jonkin algebrallisen ryhmän, jota sanotaan kuvion tai kappaleen "symmetriaryhmäksi". Kappaleen symmetriaryhmän määrittelee se, missä eri muunnoksissa se säilyy muuttumattomana.


title: Symmetria

text: Tärkeitä geometrisia kuvauksia ovat erityisesti yhtenevyyskuvaukset eli isometriat, joita ovat peilaukset, rotaatiot, translaatiot ja näistä yhdistetyt kuvaukset.


title: Symmetria

text: Usein symmetrialla tarkoitetaan nimenomaan "peilisymmetria" eli bilateraalista symmetriaa, joka merkitsee symmetriaa peilauksen suhteen.


title: Symmetria

text: Kohdetta, joka on yhtäläinen peilikuvansa kanssa, sanotaan peilisymmetriseksi. Yksiulotteisella peilisymmetrisellä kohteella on "symmetriakeskus", kaksiulotteisella "symmetria-akseli" ja kolmiulotteisella "symmetriataso".


title: Symmetria

text: Kaksiulotteisen kuvion symmetria-akseli on sellainen suora, että jos sille piirretään normaali, mitkä tahansa kaksi pistettä, jotka ovat tällä normaalilla yhtä etäällä symmetria-akselista, joko kuuluvat molemmat kyseiseen kuvioon tai kumpikaan ei siihen kuulu. Toinen tapa käsittää asia on, että jos kuvio taitetaan akselia pitkin, molemmat puoliskot ovat samanlaiset; ne ovat toistensa peilikuvia. Niinpä neliöllä on neljä symmetria-akselia, koska on neljä tapaa taittaa se niin, että kaikki sivut sattuvat kohdalleen. Ympyrällä on vastaavasta syystä äärettömän monta symmetria-akselia; jokainen sen keskipisteen kautta kulkeva suora on sen symmetria-akseli. Jos kolmiolla on symmetria-akseli, se on tasakylkinen.


title: Symmetria

text: Tasokuvio voidaan siirtää tasossa translaatioiden ja rotaatioiden avulla peilikuvansa päälle, jos ja vain jos sillä on ainakin yksi symmetria-akseli. Samoin jokainen kolmiulotteinen kappale, jolla on ainakin yksi symmetriataso, voidaan siirtää kolmiulotteisessa avaruudessa peilikuvansa päälle. On kuitenkin olemassa myös kolmiulotteisia kappaleita, joilla ei ole symmetriatasoa, mutta jotka kuitenkin voidaan siirtää peilikuvansa päälle. Sellaisilla kappaleilla on "rotorefleksiosymmetria" (katso jälkempää).


title: Symmetria

text: Peilisymmetrian yleistyksinä voidaan pitää muita "mm"-ulotteisen avaruuden isometrioita, jotka ovat involuutioita, kuten


title: Symmetria

text:
jossakin karteesisessa koordinaatistossa. Tämä peilaa avaruuden jonkin "m"-"k" -ulotteisen affiinin aliavaruuden suhteen.
Jos "k"="m", tällaista muunnosta sanotaan peilaukseksi pisteen suhteen, joka tasossa ("m=2") on sama kuin 180 asteen rotaatio.


title: Symmetria

text: Tällainen "peilaus" säilyttää orientaation, jos ja vain jos "k" on parillinen. Tästä seuraa, että kolmiulotteisen avaruuden peilauksessa pisteen suhteen orientaatio ei säily, vaan vasen ja oikea vaihtuvat saman tapaan kuin peilikuvassa. Tästä syystä fysiikassa termiä "P-symmetria" käytetään viittaamaan sekä symmetriaa pisteen että tason suhteen; P tulee sanasta pariteetti.


title: Symmetria

text: Piste, jonka suhteen peilattaessa jokin kuvio pysyy ennallaan, on tämän kuvion "symmetriakeskus". Esimerkiksi suunnikkailla on symmetriakeskus, joka on sen lävistäjien leikkauspiste. Esimerkkeinä tasokuvioista, joilla on symmetriakeskus, mutta ei symmetria-akselia, voidaan mainita S-kirjain ja hakaristi.


title: Symmetria

text: Pyörähdyssymmetria on symmetriaa kaikkien tai joidenkin rotaatioiden suhteen "m"-ulotteisessa euklidisessa avaruudessa. Rotaatiot ovat "suoria isometrioita", toisin sanoen niissä orientaatio säilyy. Tämän vuoksi rotaatiosymmetrian symmetriaryhmä on jokin E("m"):n aliryhmä.


title: Symmetria

text: Pyörähdyskappale on kappale, joka on symmetrinen kaikkien tietyn akselin ympäri tehtyjen rotaatioiden suhteen. Esimerkiksi kartio ja lieriö ovat pyörähdyskappaleita.


title: Symmetria

text: Tasokuviosta ympyrä on symmetrinen kaikkien sen keskipisteen ympäri tehtyjen rotaatioiden suhteen. Jokainen säännöllinen n-kulmio on symmetrinen sellaisten sen keskipisteen ympäri rotaatioiden suhteen, joissa kiertokulma on 360°/n tai jokin tämän monikerta.


title: Symmetria

text: Jos jokin asia on symmetrinen kaikkien, minkä tahansa pisteen ympäri tehtyjen rotaatioiden suhteen, se on myös symmetrinen kaikkien siirtojen suhteen, minkä vuoksi symmetriaryhmä on koko E("m"). Tällaisia kappaleita ei ole, koska ne täyttäisivät koko avaruuden, mutta tällainen symmetria on monilla fysikaalisilla laeilla.


title: Symmetria

text:
Kun kohde on symmetrinen jonkin pisteen ympäri tehtyjen rotaatioiden suhteen, tämä piste voidaan valita origoksi. Nämä rotaatiot muodostavat spesiaalisen ortogonaalisen ryhmän SO("m"), joka on isomorfinen sellaisten ortogonaalisten "m" × "m"-matriisien ryhmän kanssa, joiden
determinantti on 1. Kun "m"=3, kyseessä on rotaatioryhmä SO(3).


title: Symmetria

text: Fysiikan lait ovat SO(3)-symmetrisiä, jos ne eivät tee eroa avaruuden eri suuntien välillä. Noetherin teoreeman mukaan fysikaalisen systeemin pyörähdyssymmetria on yhtäpitävä impulssimomentin säilymislain kanssa.


title: Symmetria

text: Siirtosymmetria eli translationaalinen symmetria merkitsee sitä, että kohde pysyy ennallaan joko kaikissa tai joissakin avaruuden translaatioissa


Symmetria


title: Symmetria

text: Liukuheijastussymmetria (kolmessa ulottuvuudessa liukutasosymmetria) merkitsee sitä, että peilaus suoran tai tason suhteen yhdistettynä siirtoon tätä suoraa tai tasoa pitkin tuottaa tuloksena alkuperäisen kohteen. Jos kohteella on tällainen symmetria, se on myös siirtosymmetrinen sellaisen translaation suhteen, jossa siirtovektori on kaksinkertainen. Symmetriaryhmä on isomorfinen kokonaislukujen joukon formula_2 kanssa.


title: Symmetria

text:
Kolmessa ulottuvuudessa rotorefleksio eli epäaito rotaatio merkitsee rotaatiota jonkin akselin ympäri yhdistettynä peilaukseen jonkin sitä vastaan kohtisuoran tason suhteen, johon tämä akseli sisältyy. Tällaisen rotorefleksion symmetriaryhmä on eri tapauksissa erilainen: se voi olla joko:
Jos taas "n" on parillinen, tämä ei ole perustava symmetria vaan yhdistelmä.


title: Symmetria

text: Rotorefleksiosymmetrisillä kappaleilla ei yleensä ole symmetriatasoa, mutta siitä huolimatta ne voidaan siirtää kolmiulotteisessa avaruudessa peilikuvansa päälle. Yksinkertaisin sellainen kappale voidaan helposti tehdä taittelemalla neliönmuotoisen paperipalan reunoja. Tällaista symmetriaa esiintyy myös kiderakenteissa.


title: Symmetria

text:
Kierteinen eli helikaalinen symmetria on monilla tutuilla esineillä kuten kierrejousilla, poranterillä ja ruuveilla.
Symmetriaoperaation muodostaa tällöin rotaatio akselin ympäri yhdistettynä tietyn suuruiseen siirtoon tätä akselia pitkin. Tämä voidaan ajatella saatavan aikaan kun se siirtyy tätä akselia pitkin tasaisella nopeudella. Joka hetki näiden liikkeiden välillä on vakiona pysyvä kulma, kiertokulma, jonka mukaan kohteen ominaisuudet tarkemmin määräytyvät. Jos kulmanopeus on suuri ja etenemisnopeus pieni, kiertokulma on lähellä nollaa, Jos taas pyöriminen on hidasta ja eteneminen nopeaa, kiertokulma on lähellä 90 astetta.


title: Symmetria

text: Kiertokulman ja akselin suuntaisten siirtosymmetrioiden perusteella voidaan erottaa kolme erityyppistä kierteistä symmetriaa:


title: Symmetria

text:
Geometrisen symmetrian määritelmää voidaan laajentaa niin, että se käsittää muitakin kuin euklidiset isometriat. Esimerkkejä laajemmista geometrisista symmetriaryhmistä ovat;
matriisi {"A"} on ortogonaalinen matriisi kerrottuna jollakin skalaarilla. Jos siis homotetia lisätään, itsesimilaarisuus on symmetria.


title: Symmetria

text: Felix Kleinin Erlangenin ohjelmassa jokainen mahdollinen symmetriaryhmä määrittelee geometrian, jossa kohteet, jotka jokin symmetriaryhmän alkio yhdistää toisiinsa, katsotaan yhtäläisiksi. Esimerkiksi euklidinen ryhmä määrittelee euklidisen geometrian, kun taas Möbius-kuvausten ryhmä määrittelee projektiivisen geometrian.


title: Symmetria

text: Skaalasymmetria viittaa käsitykseen, että jos kappaleen kokoa suurennetaan tai pienennetään, tuloksena saadulla kappaleella on samat ominaisuudet kuin alkuperäisellä. Skaalasymmetriasta on huomattava, että useimmilla fysikaalilla systeemeillä sitä ei ole, mihin ensimmäisenä kiinnitti huomionsa Galileo Galilei. Esimerkkinä skaalasymmetrian puuttumisesta voidaan mainita, että erikokoisilla eläimillä, esimerkiksi elefanteilla ja hiirillä raajojen suhteellinen osuus eläimen massasta ja niiden voimakkuus on aivan erilainen, samoin se seikka, että jos pehmeästä vahasta valmistettu kynttilä tehtäisiin suuren puun kokoiseksi, se luhistuisi välittömästi oman painonsa vuoksi.


title: Symmetria

text: Skaalasymmetriaa kuitenkin voidaan havainnollistaa fraktaaleilla. Benoit Mandelbrot määritteli fraktaalin matemaattiseksi olioksi, joka näyttää samankaltaiselta tai jopa täysin samanlaiselta riippumatta siitä, kuinka suurella suurennuksella sitä katsotaan. Rantaviiva on usein mainittu esimerkki luonnossa esiintyvästä fraktaalista, sillä se näyttää jokseenkin yhtä mutkikkaalta kaikilla tasoilla, katsottinpa sitä satelliittikuvasta tai tutkimalla mikroskoopilla, miten vesi työntyy yksittäisten hiekanjyvästen väliin. Samaan tapaan puiden pienet oksat ovat muodoltaan usein ikään kuin kokonaisen puun pienoismalleja. Matemaattisesti merkittävämpi esimerkki fraktaalista on Mandelbrotin joukko. Fraktaalit ovat saaneet huomattavan merkityksen myös tietokonegrafiikassa.


title: Symmetria

text:
Matemaattisen objektin sanotaan olevan symmetrinen jonkin matemaattisen operaation suhteen, jos tässä operaatiossa jokin objektin ominaisuus säilyy. Operaatiot, jotka säilyttävät jonkin tietyn ominaisuuden, muodostavat aina ryhmän. Kaksi eri objektia ovat keskenään symmetrisiä jonkin operaatioiden ryhmän suhteen, jos kumpikin niistä saadaan toisistaan
jollakin näistä operaatioista.


title: Symmetria

text: Symmetriaryhmiä käytetään erityisesti kvanttikemian, spektroskopian, kristallografian ja hiukkasfysiikan tutkimuksessa. Symmetrian matemaattisia ominaisuuksia käsitellään ryhmäteoriassa.


title: Symmetria

text:
Annetun joukon "X" kaikkiin alkioihin kohdistuvien kaikkien symmetriaoperaatioiden joukkoa voidaan mallintaa ryhmäoperaatiolla "g" : "G" × "X" → "X", missä "g" on ryhmään "G" kuuluva operaatio, ja "x":n kuva "X":ssä merkitään "g"•"x".
Jos jollakin "g":llä pätee "g"•"x" = "y", sanotaan "x":n ja "y":n olevan symmetrisiä toisiinsa nähden.
Jokaista alkiota "x" kohti ne operaatiot "g", joille pätee "g"•"x" = "x", muodostavat ryhmän, alkion symmetriaryhmän, joka on "G":n aliryhmä.
Jos symmetriaryhmä "x" on triviaali ryhmä, jossa on vain neutraalialkio, "x":n sanotaan olevan "asymmetrinen", muussa tapauksessa "symmetrinen".


title: Symmetria

text:
Annetussa symmetriaryhmässä kohteen osan ominaisuudet määrittävä koko kohteen. Jos katsotaan ekvivalenteiksi ne pisteet, joilla on symmetrian vuoksi samat ominaisuudet, ekvivalenssiluokkia ovat koko avaruuden ryhmäoperaation radat. Koko kohteen määrittämiseksi on vain tiedettävä "x":n arvo jokaisen radan yhdessä pisteessä.
Vektoriavaruuden tapauksessa translationaalinen symmetria ei kuitenkaan merkitse heijastussymmetriaa: funktion arvo on vakio, mutta jos siihen sisältyy muitakin kuin nollavektori, ei ole heijastussymmetriaa. Jos myös heijastussymmetria esiintyy, vakiofunktio ei sisällä muita vektoreita kuin nollavektorin, mutta sillä voi olla nollasta poikkeavia pseudovektoreita. Tällaisen kolmiulotteisen esimerkin muodostaa ääretön lieriö, jossa on sen akselia vastaan kohtisuora sähkövirta; magneettikenttä, joka on pseudovektori, on lieriön suuntainen ja vakio, mutta ei nolla. Vektorit, erityisesti virrantiheys, ovat symmetrisiä jokaisen tason suhteen, joka on kohtisuorassa lieriötä vastaan, ja myös sylinterisymmetriset. Tämä sylinterisymmetria ilman symmetriatasoja on ainoa mahdollinen tämän symmetriaominaisuuden määrittämässä vektorikentässä. Vastaavanlaisen esimerkin muodostaa akselinsa ympäri pyörivä sylinteri, jolloin magneettikenttää ja virrantieheyttä vastaavat kulmanopeus ja nopeus.


title: Symmetria

text: Symmetriaryhmän sanotaan vaikuttavan johonkin kohteen toistuvaan ominaisuuteen "transitiivisesti", jos jokaista tämän ominaisuuden esiintymien paria kohti on olemassa symmetriaoperaatio, joka kuvaa näistä ensimmäisen toiselle. Esimerkiksi yhdessä ulottuvuudessa joukon {…, 1, 2, 5, 6, 9, 10, 13, 14, …} symmetriaryhmä vaikuttaa transitiivisesti kaikkiin tämän joukon pisteisiin, kun taas joukossa {…, 1, 2, 3, 5, 6, 7, 9, 10, 11, 13, 14, 15, …} näin ei ole asian laita.


title: Symmetria

text:
Symmetrinen funktio on funktio, joka pysyy ennallaan kaikissa sen muuttujien permutaatioissa. Esimerkiksi "x" + "y" + "z" ja "xy" + "yz" + "xz" ovat symmetrisiä funktioita, kun taas "x" − "yz" ei ole. Kokonais- tai reaalilukujen yhteen- ja kertolasku samoin kuin muutkin eri algebrallisissa struktuureissa
määritellyt vaihdannaiset laskutoimitukset ovat symmetrisiä funktioita.


title: Symmetria

text: Funktio saattaa myös pysyä ennalleen niissä muunnoksissa, jotka kuuluvat johonkin sen argumenttien permutaatioryhmän aliryhmään. Esimerkiksi "ac" + 3"ab" + "bc" pysyy ennallaan, jos "a" ja "b" vaihdetaan keskenään; sen symmetriaryhmä on isomorfinen C:n kanssa.


title: Symmetria

text:
Kaksipaikkaista relaatiota eli binäärirelaatiota "R" sanotaan symmetriseksi, jos ja vain jos se toteuttaa seuraavan ehdon:
aina jos "Rab", on myös "Rba", eli jos "a" on relaatiossa "b":n kanssa, on myös "b" relaatiossa "a":n kanssa.


title: Symmetria

text: Esimerkiksi relaatio "on saman ikäinen kuin" on symmetrinen, sillä jos Pauli on samanikäinen kuin Mari, on myös Mari samanikäinen kuin Pauli. Sen sijaan relaatio "on vanhempi kuin" ei ole symmetrinen, sillä henkilöt eivät voi molemmat olla toisiaan vanhempia.


title: Symmetria

text: Symmetrisiä binäärisiä loogisia konnektiiveja ovat konjunktio ("ja"), disjunktio ("tai"), looginen ekvivalenssi ("jos ja vain jos"), "ei molemmat" (NAND), poissulkeva tai (XOR) ja "ei.. eikä.." (NOR).


title: Symmetria

text:
Fysiikassa symmetrian käsitettä on yleistetty merkitsemään invarianssia eli kohteen pysymistä muuttumattomina tietyn tyyppisissä muunnoksissa, esimerkiksi yleisissä koordinaatiston muunnoksissa. Käsite on tullut yhdeksi fysiikan käyttökelpoisimmista työkaluista, sillä on käynyt ilmi, että lähes kaikki luonnonlait perustuvat symmetrioihin. Itse asiassa tämä seikka sai Nobelin palkinnon saaneen Philip Warren Andersonin vuonna 1972 kirjoittamaan lajaalti luetussa artikkelissaan "More is Different", että "on vain vähän liioiteltua sanoa, että fysiikka on oppi symmetriasta."
Noetherin teoreema osoittaa yksinkertaistetusti sanottuna, että jokaista jatkuvaa matemaattista symmetriaa kohti on olemassa jotakin fysikaalista suuretta koskeva säilymislaki. Samaan tapaan Wignerin mukaan jokainen fysiikan lakien symmetria määrittelee jonkin luonnossa esiintyvän hiukkasen ominaisuudet.


title: Symmetria

text: Vaikka jokin tavanomainen kappale saattaa näyttää aivan samanlaiselta jonkin symmetriaoperaation kuten rotaation tai kahden identtisen osan keskenään vaihtamisen jälkeen, on kuitenkin ilmeistä, että sellainen symmetria pätee vain likimäärin, olipa kyseessä mikä kappale tahansa.


title: Symmetria

text: Jos esimerkiksi koneen tarkasti valmistamaa alumiinista tasasivuista kolmiota kierretään 120 astetta keskipisteensä ympäri, tavallinen havaitsija, joka saapuu paikalle ennen kiertoa ja uudestaan sen jälkeen, ei voisi havaita, onko kierto suoritettu vai ei. Todellisuudessa sen kukin kulma on kuitenkin aina ainutlaatuinen, jos sitä tutkitaan riittävän tarkasti. Havaitsija, jolla olisi mukanaan tarpeeksi tarkka mittausväline kuten optinen tai elektronimikroskooppi toteaisi asian helposti; hän havaitsi heti, että esineen asentoa on vaihdettu tarkkailemalla sen yksityiskohtia kuten kiderakennetta ja pieniä muodon epäsäännöllisyyksiä.


title: Symmetria

text: Tällainen ajatuskoe osoittaa, että tavanomaisten fyysisten esineiden symmetrioissa on aina kysymys likimääräisestä samankaltaisuudesta eikä tarkasta matemaattisesta yhtäläisyydestä. Tärkein seuraus tästä symmetrioiden likimääräisestä luonteesta on, että niillä on vain vähän tai ei lainkaan vaikutusta sellaisten kappaleiden fysiikkaan. Näin ollen vain vain syvällisemmällä avaruuden ja ajan symmetrialla on oleellista merkitystä klassisessa fysiikassa, tosin sanoen suurten, tavanomaisten kappaleiden fysiikassa.


title: Symmetria

text: Huomattavaa kuitenkin on, että on olemassa fysiikan osa-alue, jossa todellisten kappaleiden yksinkertaiset matemaattiset symmetriat eivät ole vain likimääräisiä. Näin on laita kvanttifysiikassa, joka pääasiassa on hyvin pienten ja hyvin yksinkertaisten kohteiden kuten elektronien, protonien, valon ja atomien fysiikkaa.


title: Symmetria

text: Toisin kuin jokapäiväisestä elämästä tutuilla kohteilla, esimerkiksi elektroneilla on vain hyvin rajoitettu määrä mahdollisia olotiloja, joita sanotaan kvanttitiloiksi. Tämä merkitsee, että jos niihin kohdistetaan symmetriaoperaatioita kuten kahden elektronin paikkojen vaihtaminen keskenään, tuloksena saatua olotilaa ei voida erottaa alkuperäisestä, tutkittiinpa sitä kuinka tarkkaan tahansa. Tämän vuoksi tarpeeksi pienille ja yksinkertaisille kohteille yleinen matemaattinen symmetriaoletus "F"("x") = "x" ei enää ole likimääräinen vaan kokeellisesti tarkka ja täsmällinen kuvaus todellisesta tilanteesta.


title: Symmetria

text: Vaikka on järkevää olettaa, että symmetriat ovat eksakteja, kun on kysymys hyvin yksinkertaisista kohteista, välitön intuitio on, että tämän seikan ei pitäisi vaikuttaa kohteiden fysiikkaan millään merkittävällä tavalla. Tämä johtuu osittain siitä, että on hyvin vaikea käsittää todellisten fyysisten kappaleiden täydellistä yhtäläisyyttä. Intuitiivinen mielikuvamme sellaista tilanteista on säännöllisesti sama, jota sovellamme suurempiin kohteisiin: kuvittelemme kappaleet tai rakenteet hyvin, hyvin samanlaisiksi, kuitenkin siten, että jos voisimme tarkatella vielä lähempää, voisimme lopulta havaita eroja.


title: Symmetria

text: Kuitenkin oletus, että hyvin pienten kohteiden täydellinen symmetria ei vaikuttaisi niiden fysiikkaan, osoittautui 1900-luvun alkupuolella täysin vääräksi. Tilanteesta teki hyvän yhteenvedon Richard Feynman luentosarjansa "Feynman Lectures on Physics III osan kohdassa 3.4, "Identical particles", joka kuitenkin jätettiin pois, kun luennot julkaistiin kirjana.


title: Symmetria

text: Interferenssillä tarkoitetaan tässä sitä, että sellaiset kohteet kuuluvat kvanttimekaniikan alaan, jossa ne muistuttavat enemmänkin interferoivia aaltoja kuin tavanomaisia suuria kappaleita.


title: Symmetria

text: Lyhyesti, jos kohde on niin yksinkertainen, että jokin symmetriaoletus muotoa "F(x) = x" pitää täsmällisesti paikkansa, "x" ei enää noudata klassisen fysiikan sääntöjä, vaan sitä on mallinnettava kvanttimekaniikan monimutkaisemmilla ja yleensä enemmän intuition vastaisilla säännöillä.


title: Symmetria

text: Tämä siirtymä tarjoaa samalla merkittävän näkymän siihen, miksi symmetrian matematiikka kytkeytyy niin syvällisellä tavalla kvanttimekaniikan matematiikkaan. Kun fysikaaliset systeemit siirtyvät likimääräisten symmetrioiden alueelta täsmällisten symmetrioiden alueelle, symmetrioiden matemaattiset ilmaisut lakkaavat olemasta likiarvoja ja muuttuvat kyseisten kohdeiden luonteen täsmällisiksi määritelmiksi. Tästä eteenpäin kohteet liittyvät niin läheisesti matemaattisiin kuvauksiinsa, että näitä kahta on vaikea erottaa toisistaan.